Saintis Jepun Yang Simpan Kulit Bertatu Orang Mati

Tabiat mengumpul ini boleh jadi macam-macam. Dari seringkas buku dan tupperware hingga ke sesendu figurin, meme, dan sticker Whatsapp. Ikutkan, mahu kumpul apa pun raikan saja. Selagi tidak membebani, membazir, dan berlampau sampai jadi satu disorder. Juga asalkan bukan kumpul dosa, barang terlarang, dan ‘orang kedua’.

Cuma itulah, manusia ini rencamnya pelbagai. Dalam ramai-ramai, pasti ada segelintir yang buat perkara di luar jangka. Contoh macam Richard Gibson yang kumpul keratan kuku sendiri selama 36 tahun. Begitu juga Shaun Boundy yang buat koleksi tengkorak manusia yang mujur, bukan sampai tahap bina bukit tengkorak macam Timurlane.

Di Jepun pula, ada seorang saintis yang mengumpul kulit manusia. Atau lebih tepat, kulit bertatu orang yang telah meninggal dunia. Memang lain macam minat saintis seorang ini. Biasanya, orang kumpul kulit ayam goreng untuk dimakan kemudian. Tapi ini kumpul kulit manusia.

Lebih nadir (rare), beliau merupakan satu-satunya individu yang berbuat demikian secara profesional. Maksud profesional di sini adalah, ia sah di sisi undang-undang, bertujuan kajian, dan mendapat persetujuan daripada empunya badan.

Memperkenalkan, Dr. Fukushi Masaichi (1878-1956) – seorang doktor, ahli patologi, dan profesor emeritus di Universiti Perubatan Nippon. Beliau yang berkelahiran Yamaguchi ini memulakan pengajian di Universiti Perubatan Diraja Tokyo, sebelum menuntut ke Jerman.

Kemudian sepulang dari Jerman pada 1914, beliau menubuhkan sekali gus mempengerusikan Japanese Pathological Society. Pertubuhan ini bertujuan mengkaji kaitan sifilis dengan penyakit tiroid dan aortitis.

Menerusi kajian tersebut, minat beliau terhadap kulit bertatu mula berputik. Ini bertitik-tolak daripada pemerhatiannya tentang bagaimana dakwat tatu kekal berinteraksi dan ‘membaiki’ kulit yang rosak akibat sifilis – walaupun ironi, sifilis juga boleh tersebar dengan membuat tatu.

Semenjak itu, Dr. Masaichi semakin meminati tatu badan penuh. Sampaikan, beliau bukan saja menjalin kerjasama dengan Mitsui Memorial Hospital untuk memperoleh akses terus kepada pesakit yang memiliki tatu penuh.

Tetapi turut menubuhkan Liga Tatu Jepun. Di mana, para pemakai tatu penuh dikumpulkan dalam satu persatuan. Sekali gus, memudahkan pertemuan diatur secara berkala di rumah mandi awam bagi memperagakan tatu masing-masing. Ini termasuklah kalangan Yakuza, pekerja pembinaan, dan buruh paksaan. Bayangkan, yakuza bekerjasama dengan saintis demi mengimarahkan penyelidikan saintifik. Memang nadir habis.

Apapun, semua ini mungkin takkan terjadi kalau Dr. Masaichi sendiri tidak berkepala gila. Tahap gilanya sampai beliau sanggup membayar sejumlah wang kepada mana-mana pemakai tatu penuh yang sudi menyumbang kulit mereka selepas mati. Lebih daripada itu, beliau juga sanggup membiayai kos membuat tatu bagi sesiapa yang bersetuju.

Dengan inisiatif begitu, Dr. Masaichi pada suatu ketika berhasil mengumpulkan sekitar 2,000 kulit manusia. Makna kata, ada 2,000 orang yang menyumbang untuk kajiannya. Cuma sayang, kebanyakan koleksi tersebut hilang atau musnah semasa Tokyo dibom dengan teruk oleh Amerika Syarikat pada 1945. Ada juga yang hilang akibat dicuri semasa beliau melawat Chicago.

Terlalu banyak yang hilang sampaikan dari 2,000 koleksi, habis tinggal 105 sahaja yang ada dalam simpanan Dr. Masaichi. Kesemua ini kemudian diserahkan kepada Medical Pathology Museum of Tokyo University sebagai bahan pameran tertutup.

Bila kata tertutup, memang bukan orang sembarangan sajalah yang boleh masuk dan lihat. Salah seorang yang berpeluang ialah Don Ed Hardy, pembuat tatu dari California yang dijemput sendiri oleh anak merangkap penerus Dr. Masaichi, iaitu Katsunari.

Bagi kita yang bukan sesiapa ini, takat tatap gambar sajalah sambil berteka-teki; “Berapa juta yen lah yang dibelanjakan untuk ‘beli’ semua kulit tatu ini?”

RUJUKAN

Ann, Liberty. (2021, 30 January). Collecting Tattoos From the Dead. History of Yesterday.

Dyck, Jon Van. (2021, 12 March). Fukushi Masaichi the skin collector. All Things Tattoo.

Yamato Magazine. (2020, 14 September). The Bodysuit Collector: Doctor Fukushi Masaichi and the Art of Preserving Tattooed Skin.


Kebangsatan Perancis Yang Mencabul Maruah Seorang Muslimah

Maruah Muslimah janganlah dibuat main-main. Bila maruah mereka dicabuli oleh pihak-pihak yang tidak bertanggungjawab, maka nasib mereka akan dibela dengan pantas. Hal ini pernah dilakukan oleh Rasulullah s.a.w (terhadap Yahudi Bani Qainuqa) dan Khalifah al-Mu’tasim (terhadap pihak Rom Timur/Byzantine di Amurriyah/Amorium). Dan disebabkan ini juga, Turki-Perancis bertembung di Marash pada musim sejuk 1920.

Bagi menamatkan ketegangan antara kerajaan Turki Uthmaniyah dengan pihak Bersekutu semasa Perang Dunia Pertama (WWI), satu gencatan senjata dimeterai di Mudros pada Oktober 1918. Menerusi perjanjian ini, semua kedudukan tentera Uthmaniyah diarah menyerah diri dengan semua aset termasuk landasan keretapi dan pelabuhan digunakan oleh pihak Bersekutu. Bagaimanapun, itu menimbulkan kemarahan ramai jeneral Uthmaniyah yang kemudiannya bergabung dengan geng nasionalis pimpinan Mustafa Kemal Ataturk.

Menerusi perjanjian sama, Marash, Aintab dan Adana diletakkan di bawah kawalan British sebelum diserahkan kepada pihak Perancis pada Oktober 1919. Kebanyakan tentera Perancis yang dihantar ke situ terdiri daripada Tentera Kolonial Perancis dan Legion Armenia Perancis. Legion Armenia dengan kekuatan seramai 2,000 orang masuk ke Marash sekitar 30 Oktober 1919.

Tetapi belum cukup 24 jam di Marash, wujud kekecohan antara tentera Armenia dengan penduduk tempatan. Terdapat dua versi cerita berkenaan kekecohan ini. Mengikut versi pertama, sekumpulan Muslimah yang memakai hijab baru saja keluar dari tempat mandian awam atau hamam sebelum mereka tiba-tiba ditahan oleh tentera asing ini. Tentera Armenia Perancis ini dikatakan cuba mencabut hijab salah seorang daripada mereka sambil berkata, “Kenapa kamu pakai hijab? Ini bukan tanah Turki lagi, ini tanah Perancis.”

Melihat tindakan tentera asing ini, wanita-wanita ini menjerit meminta tolong. Seorang jiran yang tinggal berhampiran dengan hamam berkenaan cuba membantu tetapi dibunuh oleh tentera Armenia Perancis. Ini mendorong seorang imam yang dikenali sebagai Sutcu Imam menembak ke arah kumpulan tentera berkenaan. Tembakan yang dilepaskan dikatakan membunuh atau mencederakan salah seorang tentera Armenia Perancis itu.

Berang dengan apa yang berlaku, kumpulan ini memburu Sutcu Imam tetapi dia berjaya melepaskan diri. Selepas mendapat khabar individu berkenaan berada di kampung bersebelahan, tentera Armenia Perancis pergi ke kampung tersebut dan menembak orang awam secara semberono. Mereka turut menangkap seorang lelaki dipercayai sepupu Sutcu Imam di mana dia diiikat dan diseksa sebelum mati akibat tercekik. Insiden ini mengundang kemarahan ramai warga Turki yang melihat ini sebagai satu jenayah terhadap saudara seagama mereka.

Mengikut versi yang kedua pula, sekumpulan tentera Armenia sibuk minum minuman keras tatkala seorang Muslimah keluar dari hamam. Salah seorang daripada mereka kemudiannya bertindak mencabut hijab yang dipakai wanita berkenaan. Ini mencetuskan kemarahan penduduk tempatan di mana tembakan dilepaskan terhadap kumpulan berkenaan tetapi tidak mengenai individu yang membuat onar berkenaan.

Tidak kira versi cerita mana yang timbul, yang pasti, kemarahan orang Turki membuak-buak sebaik mendengar apa yang berlaku. Lebih 2,500 tentera tempatan (tentera bukan seragam yang dibentuk selepas kuasa tentera Uthmaniyah dibatalkan) mengepung Marash selama dua minggu. Walaupun pihak Perancis cuba bertahan termasuk mengasak kedudukan pihak lawan dengan serangan artileri, itu langsung tidak mematahkan semangat pihak Turki yang mengepung.

Kepungan ini turut dibantu oleh pasukan polis Turki yang didakwa bersubahat dengan pihak lawan. Tetapi pihak Perancis terlupa, insiden Sutcu Imam bisa menaikkan amarah sesiapa yang mendengarnya termasuk pasukan polis Marash yang diletakkan di bawah seliaan mereka. Dengan kedudukan mereka dalam bahaya, Perancis memilih untuk berundur pada awal Februari 1920.

Bagi orang Armenia yang berada di situ, mereka ada sebab untuk takut. Bak kata pepatah, kerana nila setitik, rosak susu sebelanga. Tindakan ahli Legion Armenia Perancis yang mencabut/cuba mencabut hijab Muslimah di Marash pasti mengundang tindak balas daripada orang tempatan. Pertempuran Marash menyaksikan sekurang-kurangnya 5,000 hingga 12,000 orang awam Armenia terbunuh – semuanya gara-gara tindakan semberono tentera luar yang tak faham adat dan agama orang tempatan.

Sebagai tindak balas, pihak Bersekutu terus menekan Turki Uthmaniyyah untuk mengambil tindakan segera termasuk menggantung perlembagaan dan parlimen. Sebagai tindak balas, ramai memilih bergabung dengan kerajaan pimpinan Ataturk di Ankara dan menentang semua usaha pendudukan kuasa asing di bumi Turki. Marash dianggap permulaan pertama kempen Perang Kemerdekaan Turki yang berlangsung dari 1919 hingga 1922.

Selepas bertempur selama beberapa tahun, Turki bebas daripada kuasa asing menerusi gencatan senjata di Mudanya sebelum disusuli dengan Perjanjian Lausanne pada Julai 1923. Dengan pemeteraian Perjanjian Lausanne, kerajaan Uthmaniyah sedia ada disingkirkan dan digantikan dengan kerajaan baru yang dipimpin Ataturk. Republik Turki sekular dibentuk pada Oktober 1923 dengan kekhalifahan Turki Uthmaniyah dihapuskan pada Mac 1924.

Peristiwa ini bukan satu-satunya yang mewarnai sejarah Turki Uthmaniyah. Dalam buku UTHMANIYAH DI HUJUNG JARI, kalian boleh dapat lagi banyak maklumat tergempar mengenai empayar agung Islam ini. Layari melalui Shopee kami: https://shopee.com.my/thepatriotsasia

RUJUKAN

Farrer Zeidner, R. (2005). The Tricolor over the Taurus: The French in Cilicia and Vicinity, 1918-1922, Atatürk Supreme Council for Culture, Language and History.

J. Shaw, S. (2001).  The Armenian Legion and its Destruction of the Armenian Community of Cilicia. Turkish Historical Society. Muka surat 155-206.


Pahlawan Helang: Tentera Elit Dari Empayar Aztec

Pahlawan-pahlawan helang merupakan pasukan tentera infantri elit dalam barisan pertahanan Empayar Aztec. Komuniti ini terdiri daripada golongan kehormat dan juga orang awam yang berupaya menunjukkan kebolehan di medan tempur. Dalam bahasa Nahuatl/Aztec, pahlawan helang disebut sebagai cuauhtli. Bersama-sama dengan pahlawan harimau kumbang yang disebut sebagai ocelotl, kedua-dua pasukan elit ini secara kolektif dikenali sebagai cuauhtlocelotl (bermaksud pahlawan helang-harimau kumbang). Pahlawan-pahlawan ini dicatatkan membentuk komuniti pahlawan elit yang paling besar dalam barisan pertahanan Aztec.PEMILIHAN PAHLAWAN-PAHLAWAN MATAHARIDalam mitologi Aztec, helang dianggap sebagai simbol bagi matahari. Justeru itu, pahlawan-pahlawan helang turut dikenali sebagai pahlawan-pahlawan matahari. Anggota-anggota elit ini berpakaian seperti helang, menghiasi diri dengan bulu-bulu helang serta memakai kelengkapan kepala daripada kepala helang. Kelengkapan kepala ini mempunyai paruh yang ternganga. Menerusi paruh itulah pahlawan-pahlawan helang melihat. Imej pahlawan-pahlawan helang ini boleh dilihat menerusi beberapa buah artifak, terutama pada patung-patung hasilan masyarakat Aztec di samping gambar-gambar yang boleh ditemukan di dalam manuskrip-manuskrip lama Sepanyol.Setiap lelaki Aztec dikehendaki menjalani latihan ketenteraan asas. Progres setiap tentera pelatih ini sentiasa diuji oleh pihak kuil tempatan. Mereka yang mempamerkan bakat luar biasa akan disenarai-pendek untuk menjalani latihan lanjut yang boleh menjadikan mereka sebagai pahlawan helang. Kebanyakan daripada mereka dipilih daripada golongan kehormat. Pun begitu, orang awam yang memperagakan bakat luar biasa juga akan turut terpilih.

MENANGKAP MUSUHLatihan sahaja tidak cukup untuk melahirkan pahlawan helang. Untuk menyertai barisan pahlawan elit itu, tentera-pelatih perlu membuktikan keupayaan mereka di medan tempur sebenar. Bagi keadaan ini, mereka dikehendaki untuk menangkap pahlawan musuh yang kemudiannya tawanan ini akan dikorbankan dalam upacara keagamaan.Satu sumber menyatakan bahawa seorang tentera Aztec perlu menangkap seramai empat orang musuh sebelum boleh diiktiraf sebagai pahlawan helang. Sumber lain pula menyebutkan bahawa angka tersebut mencecah 12 orang atau lebih, bersama syarat tambahan iaitu tawanan-tawanan tersebut perlu ditangkap dalam dua buah pertempuran secara berturut-turut. Sementara itu, ada juga sumber yang menyebutkan bahawa mereka perlu menangkap seramai 20 orang tentera musuh untuk menjadi pahlawan helang.

Apapun, untuk memudahkan mereka melaksanakan tugas menangkap musuh secara hidup-hidup, tentera-tentera pelatih Aztec dibekalkan dengan senjata-senjata yang direka khusus untuk memengsankan musuh, dan bukannya untuk membunuh. Senjata yang lebih kurang sama turut dibekalkan kepada pahlawan-pahlawan helang. Antara kelengkapan perang lain yang digunakan oleh pahlawan elit ini adalah busur panah, lembing, pisau pendek, tali pelempar, atlatis (sejenis tombak untuk dilempar), dan juga machahuitls (senjata yang mengandungi bilah-bilah tajam). Sebagai kelengkapan perlindungan pula, pahlawan-pahlawan helang dibekalkan dengan sejenis pakaian pelindung berupa kapas berlapik di samping perisai bulat berwarna terang dan dihiasi dengan bulu dan juga kulit haiwan. Tidak lupa juga kelengkapan kepala yang diperbuat daripada kepala helang.KEDUDUKAN SOSIALDi luar medan tempur, pahlawan-pahlawan helang menikmati kedudukan yang tinggi dalam kalangan masyarakat Aztec. Misalnya, anggota pahlawan elit ini dibenarkan untuk mengenakan perhiasan dan juga kostum cantik di khalayak umum. Mereka turut dibenarkan untuk menggunakan kain kapas dan sandal ketika berada di istana-istana raja, di samping dikurniakan hak untuk menyimpan gundik.Selain itu, mereka turut dianugerahkan dengan tanah. Tanah ini bebas daripada cukai dan sebarang keuntungan yang diperoleh daripada tanah tersebut menjadi hak milik pahlawan helang sepenuhnya. Tidak cukup sekadar itu, tanah ini juga bersifat sepanjang hayat dan dibolehkan untuk diwariskan kepada keturunan mereka. Walaupun dianggap sebagai pahlawan perang sepenuh masa, anggota pahlawan helang juga dibenarkan untuk terlibat dalam politik.

Akhir sekali, elok kiranya diutarakan hakikat bahawa walaupun pahlawan-pahlawan helang dianggap sebagai pahlawan yang berkdudukan tinggi dalam barisan pertahanan Aztec, mereka sebenarnya bukanlah berada di puncak hierarki. Terdapat dua buah lagi badan ketenteraan lain yang memiliki prestij yang lebih tinggi berbanding pahlawan helang. Sudah tentu, kegagahan yang jauh lebih hebat diperlukan untuk menyertai kedua-dua badan ketenteraan ini. Badan ketenteraan yang dimaksudkan tersebut adalah otontine (Otomies) dan juga cuauhchicaueh.

DITERJEMAH DAN DIOLAH DARI:Wu Mingren. (30 Mei 2016). The Infamous Eagle Warriors: Elite Infantrymen of the Aztec Empire. Ancient Origins. https://www.ancient-origins.net/history/infamous-eagle-warriors-elite-infantrymen-aztec-empire-005994


Pulau Wabak Paling Berbahaya Di Dunia

Pulau Reims yang terletak di utara bandar Greifswald, Jerman mungkin pulau biasa bagi ramai orang. Tetapi tidak ramai tahu, pulau ini dikawal ketat dari segi keselamatan. Di sinilah, tempat tinggal musuh kecil tetapi menakutkan manusia seperti Ebola, Nipah, influenza, Yersinia pestis, rabies dan demam Rift Valley.

Pulau ini menempatkan kompleks makmal Institut Frederick Loeffler (FLI) berstatus biokeselamatan tahap-4. Makmal ini merupakan salah satu daripada 59 buah makmal di seluruh dunia yang dibenarkan menjalankan eksperimen berkenaan patogen penyakit berjangkit untuk tujuan saintifik. Ini termasuk penyakit zoonotik yang boleh melompat dari satu spesies ke satu spesies yang lain.

Di sini, saintis akan menyuntik haiwan makmal dengan patogen tertentu bagi melihat bagaimana ia berlaku, cara ia tersebar dan bagaimana mengekang perkara tersebut daripada berlaku. Selain FLI, dua lagi makmal yang diberi kebenaran menjalankan ujikaji patogen pada haiwan ialah makmal di Winnipeg, Canada dan Geelong, Australia.

Tahap keselamatan pulau sangat ketat di mana orang awam tidak dibenarkan mendekati seluruh pulau ini. Ia hanya boleh diakses menerusi sebuah jambatan sahaja.

Di sesetengah tempat berisiko rendah, kawasan ini menempatkan makmal saintifik normal dan kediaman bagi para penyelidik. Tetapi jika mereka mahu mengakses kawasan berisiko tinggi, mereka perlu menukar pakaian dan disembur pembunuh kuman sebelum masuk atau keluar.

Apabila berada dalam bangunan dengan tahap keselamatan tinggi, penyelidik perlu memakai sut perlindungan HAZMAT dan dibekalkan udara yang ditapis melalui hos. Ini menyebabkan sut mengembang seperti belon tetapi menghalang patogen daripada masuk sekiranya sut terkoyak.

Bangunan ini terlindung daripada dunia luar, dilengkapi dengan beberapa kunci udara dan sentiasa berada di bawah tekanan negatif. Ini bagi memastikan udara sentiasa mengalir dalam bangunan dan tidak keluar. Jika air atau udara dilepaskan daripada bangunan sebegini, ia hanya akan dilepaskan selepas disaring dan menjalani proses pensterilan yang ketat.

FLI diasaskan oleh Frederick Loeffler pada 1910 dengan tujuan mengkaji penyakit kaki dan mulut – penyakit yang biasanya menyerang haiwan-haiwan ternakan. Selepas menjadi pelopor kajian berkenaan pada abad ke-20, FLI mengembangkan portfolionya dengan mengkaji penyakit berjangkit yang menjangkiti haiwan dan manusia.

Ini termasuk Ebola, Nipah, Yersinia pestis dan SARS-CoV-2, virus yang bertanggungjawab mencetuskan Covid-19. Selain itu, FLI turut mengkaji penyakit-penyakit yang dianggap unik kepada haiwan tertentu seperti ikan, lebah dan moluska.

Kajian penyakit zoonotik sememangnya berisiko. Tetapi dengan kemunculan Covid-19, ia mengingatkan manusia tentang risiko penyakit berjangkit dan keperluan memahami bagaimana ia boleh melompat dari satu spesies ke satu spesies yang lain. Dengan memahami faktor yang mempengaruhi kadar jangkitan patogen dari haiwan kepada manusia, ia dapat mengenalpasti ancaman terbaru kepada kesihatan global pada masa akan datang.

RUJUKAN

Hale, T. (2022, 15 Mac), What Happens On “Plague Island”, Home To The World’s Deadliest Viruses?. IFLScience.

Sumber gambar: Studio Verde/Shutterstock


El Tajin – Kota Yang Hilang Milik Tamadun Misteri

Dalam dekad-dekad kebelakangan ini, banyak kota purba yang hilang telah ditemui semula oleh ahli-ahli arkeologi atau peneroka. Salah satu penemuan semula kota purba yang paling misteri adalah kota puba El Tajin yang terletak di Veracruz, Mexico. Kota tersebut telah pun disenaraikan sebagai Tapak Warisan Dunia UNESCO pada tahun 1900an memandangkan kesemua monumen yang terdapat di El Tajin, termasuklah lanskap sekitarnya telah menggagahi kurun yang panjang, tersembunyi dari manusia di sebalik hutan tropika.MISTERI EL TAJINKota purba tersebut dibina dan dihuni pada tempoh 800SM hingga 1200M oleh sebuah tamadun yang ilmuwan berpendapat dipengaruhi oleh Olmecs, walaupun siapa sebenarnya mereka masih lagi belum diketahui secara pasti. Sebahagian ilmuwan berpendapat bahawa mereka adalah nenek-moyang kepada Toltecs, atau paling tidak, mereka adalah salah satu cabang dari bangsa Maya yang gagah. Beberapa bukti yang ada memberikan petanda bahawa masyarakat yang membina El Tajin ini adalah nenek-moyang kepada masyarakat Huastec yang masih hidup di Veracruz pada hari ini.Bukti arkeologi yang ditemui mengisyaratkan bahawa kota purba tersebut bersifat mewah dan kaya. Malah, ia dipercayai merupakan ibu kota bagi sebuah kerajaan yang mendominasi bahagian barat daya Mexico. Ia memainkan fungsi sebagai rangkaian perdagangan yang penting dan merupakan sebuah bandar multi-etnik.Pada masa-masa kemuncaknya, terdapat sekitar 20 000 orang yang menetap di El Tajin, terutamanya di sekitar kawasan bukit. Kota purba tersebut dan kawasan sekitarnya terselamat dalam keruntuhan sosial yang berlaku di Zaman Klasik dan malah, terus berkembang maju. Namun pada tahun 1300 Masehi, bandar ini diserang oleh sebuah komuniti nomad yang dikenali sebagai Chitimec, yang hidup di kawasan Mexico utara. Sebahagian daripada kota purba ini habis dimusnahkan dan ditinggalkan.Penghuninya kemudian menubuhkan sebuah kota baharu di tempat yang jauh. Kota purba El Tajin yang ditinggalkan ini diketahui oleh Toltecs dan kemudian Aztecs. Mereka mengaitkan runtuhan kota purba tersebut dengan alam ghaib dan alam kematian. Selepas era penaklukan Sepanyol, kota ini sama sekali dilupakan. Mungkin, kelupaan ini mempunyai kaitan dengan runtuhnya komuniti Huastec berikutan perang dan wabak penyakit.PENEMUAN SEMULA KOTA PURBA EL TAJIN YANG TELAH LAMA HILANGEl Tajin terletak di tanah tinggi semi-tropika dan justeru ia dengan pantas diselubungi oleh pokok-pokok hutan. Kota purba ini tersembunyi di sebalik hutan tebal dan hanya ditemukan semula oleh seorang pegawai kerajaan yang sedang mencari ladang-ladang tembakau haram pada tahun 1785 Masehi.

Khabar penemuan kota purba yang hilang ini mencetuskan kekecohan, namun hanya pada kurun ke-20 barulah kota ini menjalani kerja-kerja ekskavasi. Penemuan minyak pula membuatkan kawasan hutan tersebut mula dibersihkan oleh ahli-ahli arkeologi. Walau bagaimanapun, sehingga ke hari ini hanya 50% sahaja dari kota El Tajin telah diselidiki dan diisytiharkan sebagai tapak arkeologi negara demi melindungi runtuhan-runtuhan yang terdapat di dalamnya.

KEAJAIBAN EL TAJIN, MEXICOBahagian tertua pada kota ini adalah kawasan yang disebut sebagai Kumpulan Aroyo (Aroyo Group), iaitu sebuah plaza yang dikelilingi oleh sejumlah piramid bertangga yang ditemukan semula di sebalik hutan tebal. Di bahagian puncaknya pula terdapat sejumlah kuil.Sebelum kota tersebut tumbang, plaza ini digunakan sebagai pasar yang turut dihiasi dengan pelbagai patung. Mungkin, bangunan yang paling penting yang terdapat di El Tajin adalah Piramid Ceruk. Piramid tersebut mendapat namanya lantaran banyaknya ceruk yang terdapat di setiap tingkat, seolah-olah ianya adalah gua yang mensimbolkan laluan masuk ke alam kematian. Binaan ini diperbuat daripada batu-batu ubin (flagstone) dan berdiri setinggi tujuh tingkat. Piramid Ceruk terdiri daripada tiga sisi yang cerun dan satu dinding yang menegak – suatu ciri lazim bagi Mesoamerika.

Apa yang membuatkan piramid ini dan juga piramid-piramid lain yang lebih kecil agak menonjol adalah penggunaan sagang-sagang terbang (flying butrresses). Ramai pakar meyakini bahawa piramid tersebut pernah diwarnakan merah dan pada puncaknya terdapat sebuah patung dewata yang besar. Tidak seperti kuil-kuil yang lain, Kuil Biru yang berada di puncak Piramid Ceruk tidak mempunyai sagang-sagang terbang.Satu lagi kawasan penting yang terdapat di El Tajin adalah Tajin Chico, iaitu sebuah kompleks bangunan yang sebahagiannya merupakan bangunan pentadbiran. Kawasan ini terpelihara dengan baik dan ia turut diperbuat daripada batu-batu ubin.Terdapat sekurang-kurangnya 17 buah gelanggang bola di kota purba ini, di mana para peserta bermain satu permainan yang mempunyai signifikasi keagamaan yang cukup besar. Dipercayai bahawa tradisi ini diambil daripada kaum Maya, di mana pihak yang kalah akan dipancung dan dikorbankan kepada dewata.

TIPS SEBELUM MENGUNJUNGI EL TAJINTerdapat bas-bas yang bergerak dari Poza Rica/Papantla ke bandar El Tajin. Penginapan juga tersedia di kawasan berhampiran kota purba tersebut. Selain mengunjunginya secara berjalan kaki sendirian, pengunjung juga boleh mengupah pemandu pelancong.Terdapat sebuah muzium yang mengandungi banyak artifak seperti altar. Relif-relif daripada sejumlah monumen seperti Piramid Ceruk juga terdapat di sana, justeru menawarkan pengalaman unik terhadap kehidupan masyarakat Mesoamerika dan kepercayaan mereka. Pada setiap tahun dalam bulan Mac, terdapat sebuah keraian yang dilangsungkan bagi menyambut budaya dan muzik asli. Di samping itu, bandar moden Tajin juga mempunyai mercu-mercu tanda yang penting seperti gereja Iglesias de la Asuncion.

TERJEMAHAN:Ed Whelan. (23 Jun 2019). El Tajin, The Lost City of a Mysterious People. Ancient Origins. https://www.ancient-origins.net/ancient-places-americas/el-tajin-0012184


Kisah Menteri Itali Yang Terciduk Dua Kali Kerana Undi Majoriti

Tidak pernah sebuah negara mengalami keruntuhan politik sepertimana Itali harungi pada awal 1990-an.

Lima parti kerajaannya digempurkan dengan siasatan besar-besaran mengenai pengurusan kewangan negara, dimana pengaruh mereka dalam Dewan Timbalan lenyap dalam satu malam.

Perkara ini berlaku pula pada ambang sebuah pilihanraya, sekaligus sebuah laluan mudah untuk Democratic Party on the Left (pelapis Parti Komunis Itali).

Maka pada 26 Januari 1994, Silvio Berlusconi yang berpengaruh melalui rangkaian televisiyen dimilikinya membuat suatu pengumuman besar.

Beliau menubuhkan parti konservatif-liberal pada piagam agama Kristian yang bernama Forza Italia.

Untuk memenangi pilihanraya yang dalam masa dua bulan sahaja, Berlusconi mencari parti-parti politik untuk dibuat kerjasama. Lega Nord (Liga Utara) dan National Alliance bersetuju untuk bekerja dengan Forza Italia.

Tetapi kedua-dua parti asing ini bekerjasama secara berasingan. Lega Nord hanya bekerja dengan Forza Italia untuk kawasan utara.

National Alliance pula sahabat Forza Italia bagi kawasan pertengahan dan selatan. Tujuan ketiga-tiga pihak ini sama: mengelakkan republik daripada jatuh ke tangan komunisme (DPotL).

Dan pada 28 Mac, keputusan secara rasmi mengumumkan bahawa Berlusconi menang majoriti mudah. Mereka telah berjanji untuk menciptakan sejuta peluang pekerjaan (macam pernah dengar janji ini).

Dan sembilan bulan kemudian, Berlusconi terpaksa meletakkan jawatan kerana tidak lagi mendapat sokongan (situasi ini pun macam pernah dengar).

Ia berlaku selepas Lega Nord berpendapat bahawa mandat rakyat tidak dihormati (pernah dengar juga) sebab banyak ahli-ahli mereka keluar parti (pun pernah dengar) untuk menyertai Forza Italia katanya disebabkan jaminan portfolio penting.

Pembubaran kerjasama-kerjasama dengan Forza Italia berlaku sebahagiannya kerana perbezaan dari segi ideologi.

Ketiga-tiga mereka bersatu untuk melawan musuh yang sama. Apabila musuh tersebut sudah kalah, mereka terburai – dan kerajaan tersebut hanya bertahan selama dua tahun (macam pernah dengar juga).

Kebangkitan Semula

Silvio Berlusconi kembali menguasai negara selepas memenangi pilihanraya pada 13 Mei 2001. Beliau menimang kepercayaan rakyat menggunakan tatacara yang disebut sangat berkesan.

Sebuah deklarasi rakyat (oh, pernah dengar juga) ditandatangani semasa Berlusconi dalam kalangan pembangkang. “Kontrak bersama Rakyat Itali” ialah sebuah dokumen yang menjaminkan beberapa perkara:

Pembangkangnya mengatakan janji-janji ini tidak boleh ditunaikan kerana terlalu idealistik (okay, ini pernah dengar).

Dan ahli-ahli kerajaan mengaku kerajaan tidak dapat melaksanakan semuanya… kerana… tidak… menyedari… bahawa… ada masalah ekonomi (eh, pernah dengar juga).

Berlusconi pula mengatakan janji-janji ini telah dicapai. Dan perlahan-lahan seluruh negara membenci Berlusconi, satu perkara boleh dilihat melalui kebencian dalam media.

Dan beliau juga berdepan dengan masalah politik dimana rakan-rakan satu gabungan ingin keluar.

Menyedari sokongan politiknya sudah lemah, beliau memohon Presiden Itali supaya Parlimen dibubarkan untuk pilihanraya dimana beliau tewas.

Kebangkitan Semula 2.0.

Perdana Menteri yang menggantikan Silvio Berlusconi juga tidak bertahan lama. Romano Prodi pun bertahan selama dua tahun, sebelum pilihanraya baharu mengembalikan Berlusconi dengan mandat besar.

Sikap Berlusconi yang kerap menggunakan karisma peribadinya mengundang perpecahan dalaman. Konfliknya bersama Gianfranco Fini, bekas pemimpin National Alliance, menjadi serius sampai diulas media televisyen.

Pada tahun 2011, parti Berlusconi menghadapi kesukaran besar dalam pilihanraya negeri. Milan dimana Berlusconi membentuk partinya – dimana Berlusconi dibesarkan – dimana kubu Forza Italia dibangunkan – telah tumbang ke tangan pembangkang.

Dewan Timbalan menolak usul kerajaan pada 10 Oktober tahun tersebut, tarikh yang menunjukkan kepimpinan Berlusconi semakin tamat.

Melihat realiti ini Berlusconi mendesak undi tidak percaya yang gagal menurunkannya. Dewan Timbalan mencapai 316 sokong – 310 tolak.

Tetapi beberapa timbalan (wakil-wakil rakyat) telah lompat parti untuk menyertai pembangkang (pernah dengar juga), meninggalkan nasib Berlusconi sebagai Perdana Menteri bagaikan nyawa-nyawa ikan.

Berlusconi tidak cukup kuorum (pernah dengar juga).

Dan beliau meletakkan jawatan tidak lama kemudian selepas terciduk buat kali kedua akibat kehilangan sokongan.

Sama seperti orang lain yang hilang sokongan, Berlusconi sedang mencuba nasib untuk kembali. Pada Januari 2019 Berlusconi diundi ke Parlimen sebagai wakil paling tua dalam dewan (ya, pernah dengar).


Sultan Zainal Abidin III: Raja Melayu Berjiwa Ulama

Sultan Zainal Abidin III Muadzam Shah ibni Al-Marhum Sultan Ahmad Muadzam Shah II, merupakan Sultan Terengganu yang ke-11 dalam sejarah Kesultanan Terengganu. Baginda telah dimasyhurkan sebagai Sultan Terengganu pada 19 Disember 1881, dan usia baginda pada ketika itu hanyalah sekitar 16 tahun.

Sultan Zainal Abidin III sangat terkenal dalam sejarah Kesultanan Terengganu sebagai seorang pemerintah yang bukan sahaja adil, malah warak lagi bijaksana. Selain itu, baginda juga dikenali sebagai seorang pemerintah yang begitu kuat memelihara adat istiadat Melayu, tradisi kesultanan dan menjunjung tinggi ajaran agama Islam di bawah kepimpinan para ulama’ pada waktu itu. Sultan Zainal Abidin III juga banyak berjasa dalam mengubah dan memajukan corak kehidupan rakyat Terengganu menjelang abad ke-20.

Sejarah Awal

Baginda Sultan Zainal Abidin III telah dilahirkan pada 23 April 1864, bersamaan dengan tahun 1281 Hijrah, dengan memakai nama Tengku Zainal Abidin. Baginda telah dimasyhurkan menjadi Sultan Terengganu setelah kemangkatan ayahandanya, iaitu Sultan Ahmad Muadzam Shah II pada Disember, 1881. Pemasyhuran baginda sebagai Sultan Terengganu yang ke-11 telah mendapat sokongan kuat daripada Menteri Besar pada waktu itu, yang juga merupakan kekanda iparnya, iaitu Engku Besar Paduka Raja atau nama sebenarnya Saiyed Abdullah bin Muhammad yang bergelar Syaikhul Ulama.

Walau bagaimanapun, cadangan perlantikan baginda sebagai Sultan telah mendapat tentangan dan tidak dipersetujui oleh Tengku Abbas, iaitu bapa saudara baginda yang merupakan adinda kepada Al-Marhum Sultan Ahmad Muadzam Shah II. Tengku Abbas pada waktu itu turut berusaha dan mencuba untuk menjadi pemerintah, namun tidak berjaya dan baginda telah dilantik sebagai Yang Dipertuan Muda. Berdasarkan catatan yang dikisahkan di dalam buku sejarah, faktor utama yang menjadi sebab kenapa baginda dimasyhurkan sebagai Sultan meskipun pada usia yang masih muda ialah kerana ilmu pengetahuan yang dimilikinya, kebolehan serta kredibiliti yang ada pada diri baginda.

Majlis istiadat pertabalan Sultan Zainal Abidin III bermula pada bulan Jamadil Awal 1299, dan terdapat suatu kisah menarik yang berlaku pada waktu istiadat pertabalan baginda ini. Menurut suatu cerita seperti yang dicatatkan di dalam buku Sejarah Darul Iman, pada malam 19 Jamadil Awal, 1299 H, sebuah kapal telah tiba di pelabuhan Kuala Terengganu di mana kapal ini membawa Tengku Long iaitu saudara baginda dari Riau. Keesokan harinya, sebuah lagi kapal telah tiba, iaitu kapal perang dari Negeri Siam yang membawa wakil utusan daripada Raja Siam pada waktu itu bagi menghadiri majlis istiadat pertabalan Sultan Zainal Abidin III.

Peribadi dan Akhlak Sultan Zainal Abidin III

Baginda Sultan Zainal Abidin III sangat disayangi oleh seluruh rakyat jelata kerana peribadinya yang alim dan cintanya terhadap ilmu pengetahuan. Baginda juga seorang yang mesra dan begitu mengambil berat akan hal ehwal yang berlaku di dalam negeri Terengganu dan berusaha untuk memajukan taraf hidup rakyat Terengganu.

Keperibadian dan ketinggian akhlak Sultan Zainal Abidin III ini telah diabadikan di dalam sebuah syair yang terkenal di Terengganu, iaitu Syair Tawarikh Zainal Abidin Yang Ketiga, hasil karangan Tengku Dalam Kalthum binti Tengku Wok Khazaki pada tahun 1936. Syair ini sebenarnya telah diangkat sebagai salah satu karya agung Terengganu, kerana naskhah ini mengandungi 3084 buah rangkap syair yang disusun cantik mengikut setiap peristiwa yang berlaku pada zaman pemerintahan Sultan Zainal Abidin III. Antara rangkap dan bait syair tersebut yang menunjukkan akhlak serta imej Sultan Zainal Abidin III adalah antara lainnya:

Tersangat Kasih Yang Maha Mulia,

Kepada segala hamba dan sahaya,

Hatinya murah lagi bahagia,

Tiada memandang harta dunia.

Istimewa kepada segala fakirnya,

Memohon anugerah atau sebagainya,

Kembali tiada hampa tangannya,

Melainkan peroleh segala hartanya.

Melalui setiap bait dalam rangkap syair ini jelas menunjukkan bahawa baginda Sultan Zainal Abidin III mempunyai sikap yang pemurah dan menjaga hubungan silaturrahim meskipun kepada hamba dan orang suruhan. Kemurahan hati baginda dalam menghulurkan bantuan serta tidak lokek untuk mengeluarkan harta demi kesejahteraan masyarakat juga amat dikagumi oleh seluruh rakyat Terengganu.

Sultan Zainal Abidin III juga amat terkenal sebagai seorang pemerintah yang begitu berpegang teguh kepada ajaran agama Islam dan giat mempelajari cabang-cabang ilmu agama Islam. Baginda hadir sendiri untuk solat berjemaah di Masjid Abidin dan apa yang baginda jalankan ini telah menjadi ikutan yang baik dalam kalangan rakyat Terengganu pada waktu tu. Sebagai seorang pemerintah yang sangat mengambil berat akan hal ehwal agama Islam dan patuh kepada ajaran Islam, baginda Sultan Zainal Abidin III telah berangkat untuk belayar ke Tanah Suci Mekah bagi menunaikan fardu Haji pada tahun 1332 Hijrah.

Keberangkatan baginda telah dirahsiakn kerana baginda tidak ingin cita-cita dan impiannya ke Tanah Suci Mekah diketahui oleh orang, malah, pada mulanya para pengiring baginda sendiri tidak mengetahui akan arah tujuan pelayaran mereka. Seramai 15 orang turut mengikuti rombongan baginda ini sebagai pengiring, termasuklah Dato’ Seri Amar Diraja, Tengku Abdullah (Tengku Seri Wak Raja), Tengku Hassan (Tengku Pekerma), Tengku Embong, Tengku Putra, Tengku Ibrahim dan Encik Abdul Rahim Endut.

Cinta baginda Sultan Zainal Abidin III terhadap ilmu pengetahuan amatlah besar dan baginda telah berguru dengan ramai ulama serta guru bagi meningkatkan pengetahuannya dalam pelbagai cabang ilmu. Sejak kecil lagi, baginda telah menunjukkan kebolehan serta bakat yang istimewa hasil daripada ilmu pengetahuan yang dimilikinya. Antara guru-guru yang pernah menjadi guru utama baginda adalah Haji Wan Abdullah bin Muhammad Amin (Tok Syeikh Duyung), Saiyid Abdul Rahman bin Muhammad (Engku Saiyid Paloh), Saiyed Abdullah bin Muhammad, Haji Zainal Kampung Banggul, Haji Musa Atas Tol serta Haji Wan Muhammad bin Ali Kampung Gedung. Malah, disebabkan minat baginda yang mendalam terhadap Bahasa Arab, baginda turut mempunyai seorang guru khas Bahasa Arab yang bernama Habib Umar Al-Attas.

Selain daripada mempelajari ilmu agama dan pelbagai ilmu yang lain, Sultan Zainal Abidin III juga mempunyai kebolehan dan bakat istimewa dalam mengajar ilmu-ilmu kitab agama Islam. Sikap baginda ini menunjukkan bagaimana baginda berkongsi ilmu yang diperolehnya daripada para guru dan ulama kepada masyarakat dan golongan bawahan baginda. Terdapat banyak kitab-kitab peninggalan baginda dan sesetengahnya masih disimpan dan diwakafkan di Jabatan Hal Ehwal Agama Islam Terengganu.

Pentadbiran Sultan Zainal Abidin III

Meskipun baginda Sultan Zainal Abidin III begitu rajin mempelajari pelbagai ilmu pengetahuan, namun baginda tidak pernah mengabaikan hal ehwal pentadbiran negeri Terengganu. Zaman pemerintahan Sultan Zainal Abidin III merupakan zaman di mana negeri Terengganu menerima perubahan dan pembangunan yang sangat pesat. Malah, zaman ini juga merupakan zaman yang kritikal bagi negeri Terengganu kerana menghadapi kemasukan pengaruh Inggeris. Namun, dengan kecekapan, kebolehan dalam ilmu pentadbiran serta semangat tinggi Sultan Zainal Abidin III dalam mempertahankan institusi Kesultanan Terengganu, baginda berjaya mempertahankan Terengganu daripada kemaraan pengaruh Inggeris.

Sultan Zainal Abidin III tidak bersendirian dalam menjalankan pentadbiran negeri, dan baginda telah dibantu oleh tiga orang pembesar yang dipercayai iaitu Tengku Musa, Tuan Hitam dan Che’ Abdul Rahim. Terdapat banyak perkara yang telah diperkenalkan oleh Sultan Zainal Abidin III sepanjang pemerintahan baginda sebagai Sultan Terengganu yang ke-11 ini, antaranya ialah:

1. Pembentukan Undang-Undang Bagi Diri Kerajaan Terengganu

Undang-undang khas ini dibentuk khusus untuk negeri Terengganu, di mana ia telah ditandatangani pada 2 November 1911 di antara Sultan Zainal Abidin III dengan rakyat Terengganu (diwakili oleh para pembesar dan wakil rakyat). Antara isi kandungan dalam undang-undang ini ialah soal kekuasaan sultan, tugas pembesar, kesetiaan rakyat, peraturan dalam negeri dan sebagainya. Ini merupakan antara langkah bijak yang dilakukan oleh Sultan Zainal Abidin III dalam memantapkan sistem pentadbiran negeri dalam menghadapi pengaruh Inggeris pada masa itu. Undang-undang ini juga merupakan antara undang-undang terawal yang digubal oleh raja Melayu selepas Undang-Undang Tubuh Negeri Johor yang digubal pada tahun 1895.

2. Undang-Undang Islam Terengganu

Terengganu pada zaman pemerintahan Sultan Zainal Abidin III melaksanakan sepenuhnya undang-undang yang berlandaskan ajaran agama Islam. Di Terengganu pada waktu itu, terdapat sekumpulan pengawal yang dipanggil sebagai Budak Raja, dan tugas mereka adalah menyamai tugas polis pada hari ini. Orang salah yang ditangkap akan dihadapkan kepada Yang Dipertuan atau kepada Pembesar Daerah jika berada di daerah. Setelah memberi keterangan, Yang Dipertuan tidak akan terus menjatuhkan hukuman, malah terlebih dahulu akan meminta pandangan fatwadaripada mufti dan hakim sebelum hukuman dilaksanakan.

Hukuman yang dilaksanakan di Terengganu pada abad-19 adalah jika mencuri, akan dikudungkan tangan dan pembunuh akan dihukum bunuh. Namun begitu, pada zaman pemerintahan Sultan Zainal Abidin III, hanya lima kali sahaja hukuman bunuh telah diperintahkan oleh mahkamah.

3. Permulaan sukatan dan timbang

Pada tahun 1839, Sultan Zainal Abidin III telah memperkenalkan suatu sistem sukatan yang baru, iaitu kati dan pikul. Baginda telah mengurniakan gantang, cupak, timbangan dacing kecil dan besar kepada Panglima Dalam Wan Ngah dan beliau telah dilantik sebagai Ketua/Inspektor atau Merinyu Sukatan dan Timbangan. Perkiraan yang dipakai pada waktu itu ialah pada gantang, sekiranya beras, berat yang ditimbang untuk bersamaan untuk satu gantang ialah sekadar lima kati beras.

4. Cukai Bia

Cukai yang dikenakan pada masa itu ialah ‘banci dan serah’, dikenali sebagai Cukai Kepala, di mana kadar yang dikenakan ialah sebanyak $1.00 bagi setiap seorang dan dibayar hanya 3 tahun sekali. Ia bertujuan untuk meringankan beban kerajaan bagi mengirimkan Bunga Emas ke Negeri Siam pada waktu itu.

5. Pembinaan Istana Maziah

Pada tahun 1895, Sultan Zainal Abidin III telah menjalankan istiadat untuk mendirikan Istana Maziah, di mana setelah siap, baginda telah bersemayam di istana ini. Pada zaman pemerintahan baginda, istana inilah menjadi tempat tumpuan rasmi rakyat di mana pelbagai acara keramaian telah dijalankan. Antara acara keramaian yang dijalankan di Istana Maziah ini ialah acara pertabalan sultan, sambutan hari lahir, pengurniaan gelaran-gelaran serta menjadi tempat untuk menyambut para tetamu agung daripada dalam dan luar negeri. Tukang-tukang yang bekerja bagi membangunkan istana ini dikatakan terdiri daripada 20 orang (Melayu dan Cina). Urusan pembinaan istana ini pernah terbengkalai selama beberapa tahun akibat daripada kekurangan sumber kewangan, sehinggalah ia berjaya disempurnakan pada tahun 1903.

6. Kemangkatan Sultan Zainal Abidin III

Setelah 38 tahun memerintah negeri Terengganu, baginda Sultan Zainal Abidin III telah mangkat pada 25 November 1918. Tembakan meriam telah dilepaskan sebagai petanda kepada seluruh rakyat mengenai kemangkatan baginda. Berita ini begitu gempar  dan telah disambut oleh seluruh rakyat jelata dengan perasaan hiba dan duka.

Terdapat suatu kisah yang dicatatkan di dalam buku sejarah, di mana dikatakan seminggu sebelum kemangkatan Sultan Zainal Abidin III, kebanyakan penduduk di bandar Kuala Terengganu telah melihat suatu pandangan yang luar biasa di langit, iaitu pelangi beratur berceloreng dan berbelang-belang dengan satu jalur melintangi jalan. Pandangan ini dikatakan dapat dilihat selama tujuh hari dan hujan juga turun dengan lebatnya pada waktu itu meskipun pada hari yang cerah.

Kesimpulan

Baginda Sultan Zainal Abidin III merupakan seorang pemerintah yang sukar dicari ganti kerana ketinggian ilmu pengetahuan serta sikapnya yang warak. Al-marhum Sultan mempunyai ketokohan yang luar biasa sama ada dari segi keperibadian, kebijaksanaan serta keluhuran hati baginda. Kerana inilah, maka nama baginda terus mekar dan harum sebagai salah seorang pemerintah berpengaruh dalam sejarah Kesultanan Terengganu. Malah, kisah baginda juga telah banyak diabadikan dan dicatatkan dalam pelbagai penerbitan makalah dan buku pada masa kini.

Apa yang boleh kita teladani daripada kisah Sultan Zainal Abidin III ini adalah mengenai sikap baginda yang sentiasa cintakan ilmu pengetahuan dan baginda juga amat menggalakkan seluruh rakyatnya untuk terus berusaha bagi mencari dan mempelajari ilmu-ilmu baru di dunia ini. Baginda juga, meskipun berdarah diraja, tidak pernah memandang rendah akan golongan bawahan dan hamba, malah baginda tidak segan silu untuk turut serta dalam berjemaah di masjid dan mendekati para rakyat. Sikap dan keperibadian inilah yang harus kita selami dan contohi bagi terus membangunkan masyarakat pada masa kini.

Rujukan

Abdul Rahman Embong. (2012). Terengganu Merentasi Tiga Abad: Kesultanan, Politik, Ekonomi, Agama dan Budaya. Yayasan Diraja Sultan Mizan: Kuala Terengganu.

Dato’ Setia Jasa Haji Muhammad Saleh Haji Awang (Misbaha). (1992). Sejarah Darul Iman Hingga 1361H = 1942M (Edisi Ketiga). Persatuan Sejarah Malaysia         Cawangan Terengganu: Kuala Terengganu.

Jelani, H. (2015). Syair Tawarikh Zainal Abidin Yang Ketiga Sebuah Karya Agung Terengganu. International Journal of the Malay World and Civilisation, 3(2), 3–15.

Mohamed Roselan Abdul Malek. (1998). Kesan Sejarah dan Tempat-Tempat Menarik Negeri Terengganu Darul Iman. Oscar Book International: Selangor.

Muhammad Yusoff Hashim. (1991). Terengganu Darul Iman: Tradisi Persejarahan Malaysia. Dewan Bahasa dan Pustaka: Kuala Lumpur.


Sisi Istimewa Seorang Adiwira Bernama Iron Man

Setiap kali mendengar nama Iron Man, perkara pertama yang kita bayangkan sut perisai besi berwarna merah dan kuning yang melawan Iron Monger, Ivan Vanko, Chitauri, Aldrich Killian dan Ultron. Tidak dilupakan, imej alter egonya, Anthony ‘Tony’ Stark lakonan mantap Robert Downey Jr. (Kiss Kiss, Bang Bang, Gothika) merupakan seorang hartawan, saintis, pencipta berbakat dan dermawan terkemuka. Tetapi di sebalik imej ini, siapa sebenarnya Tony Stark dan apa perkara yang kita boleh belajar dari individu paling pintar dalam Marvel Universe selepas Reed Richards (Fantastic Four) dan Beast (X-Men)?

Tony Stark yang kita kenali sekarang ini sememangnya hebat. Tetapi apa yang beliau lakukan semasa dalam tahanan yang membawa beliau ke tahap ini. Babak di mana beliau ditahan dalam Iron Man (2008) dan kisah ‘Extremis’ dalam komik memperlihatkan kesungguhan Stark membina sut perisai beliau yang pertama untuk melepaskan diri daripada tahanan tentera Vietcong dan kumpulan The Ten Rings. Apa yang kita boleh belajar di sini ialah tanpa usaha dan kesungguhan, sebarang matlamat yang kita tetapkan takkan dapat dicapai. Selagi mana kita tidak bertindak, selagi itulah apa sahaja hajat yang kita mahu takkan dapat direalisasikan. Stark boleh saja tunggu sehingga pasukan penyelamat membawanya keluar tetapi beliau tidak berserah kepada takdir begitu sahaja. Beliau membina sut perisai besi Mark I dalam gua dengan tujuan bukan sahaja menyelamatkan diri tetapi juga memastikan mereka (Vietcong/Ten Rings) tidak dapat mengejar dan menangkap beliau semula.

Selain kesungguhan beliau semasa dalam gua, Stark turut memperlihatkan sisi kemanusiaan semasa dalam tahanan. Sebelum ditahan oleh Vietcong/Ten Rings, media mengenali beliau sebagai kaki perempuan, tidak serius dan antara pengedar senjata terbesar di dunia. Tetapi selepas berada dalam tahanan dan berjaya menyelamatkan diri, Stark merasa bersalah mengenangkan sikap beliau selama ini dan berusaha memperbaiki kesilapannya dengan menjadi Iron Man. Di sini, kita dapat melihat dengan jelas kepentingan peluang kedua dalam kehidupan. Manusia sentiasa melakukan kesilapan dalam hidup kerana itulah lumrah sebagai makhluk-Nya yang tidak sempurna. Namun, selagi mana manusia itu masih bernafas di atas dunia ini, sedar akan kesilapannya dan berusaha memperbaiki dirinya, maka peluang kedua sentiasa ada untuk mereka ambil dengan sepenuh hati. Memang pada awalnya, manusia akan tetap skeptik dan meneka perubahan kita bersifat sementara atau kekal seperti mana ketidakpercayaan wartawan Christine Everheart pada Stark berkenaan pendirian beliau untuk tidak lagi mengedar senjata. Tetapi sekiranya kita ikhlas dalam memanfaatkan peluang kedua tersebut, isu ini akan hilang dan kita akan dipandang mulia bukan saja pada pandangan manusia tetapi juga pada pandangan-Nya.

Tidak lama selepas beliau dapat lari daripada tahanan pengganas, Stark tidak berdiam diri, sebaliknya beliau berusaha membina sut perisai lebih baik daripada sut Mark 1. Pada beliau, Mark 1 hanyalah cara untuk melepaskan diri. Stark memerlukan satu sut perisai yang membolehkan beliau mempertahankan orang tidak bersalah dan menegakkan pendirian moral baru beliau. Ini yang membawa kepada kata hikmah seorang penulis Scotland bernama Richard Franck, keperluan ialah ibu kepada penciptaan. Bila mana kita berhadapan dengan situasi yang memerlukan solusi yang tuntas, maka kita perlu berfikir di luar kebiasaan kita. Ini kerana idea-idea yang bersifat biasa dilihat hanya memberi solusi bersifat jangka pendek atau hanya menambah lagi kerumitan situasi yang kita alami. Sebaliknya idea yang hebat, walaupun ada yang mengganggap ianya gila atau mengarut, jika ia boleh dilaksanakan dengan betul, pulangan yang diraih amat berbaloi untuk jangka masa panjang. Dan itu yang dilakukan Stark bukan saja pada masalah isu ais yang membelenggu sut perisai beliau tetapi juga isu kebergantungan kepada teras paladium untuk reaktor beliau. Hasilnya, beliau bukan saja berjaya mengatasi Iron Monger/Obadiah Stane (Jeff Bridges) dalam Iron Man (2008) tetapi juga membawa kepada solusi membuang serpihan yang menjadi ancaman kepada jantung beliau pada babak-babak akhir Iron Man 3 (2013).

Seterusnya, Stark juga membuktikan beliau boleh mengadaptasi diri beliau dalam apa jua situasi sama ada dengan lembaga pengarah syarikat, Dewan Senat Amerika Syarikat dan musuh-musuh beliau. Stark tidak berdiam diri apabila ditekan tetapi sebaliknya mengkaji kekuatan dan kelemahan siapa yang dihadapinya sebelum menewaskan mereka. Dan ini satu perkara yang kita perlu belajar, tetapkan sesuatu rancangan sebelum melaksanakan sesuatu idea. Tanpa rancangan yang baik dan tersusun, apa saja perkara yang kita usahakan akan gagal. Rancangan yang baik akan membuahkan sesuatu yang baik pada akhirnya walaupun ada sesetengah masa, ia tidak mengikut apa yang kita rancang. Tetapi jika kita tahu mengadaptasi dan memperbaikinya secepat mungkin, ia masih boleh dilaksanakan dan matlamat yang kita tetapkan akan tercapai juga. Ini dapat dilihat semasa Stark melarikan diri di mana ketika sut Mark 1 belum mencapai tenaga yang dimahukan, rakan banduan beliau bernama Yinsen menimbulkan gangguan kepada Ten Rings sehingga ia boleh digerakkan. Walaupun tindakan tersebut mengorbankan nyawa beliau, Yinsen menganggap ianya berbaloi demi memastikan Stark dapat melepaskan diri dari cengkaman kumpulan tersebut.

Dalam mana-mana situasi buruk terutama situasi yang mendesak, Stark sedia mengetepikan egonya dengan bekerjasama dengan individu-individu yang berkemahiran hebat seperti dalam Avengers (2012). Dan ini mengingatkan kita untuk bekerjasama dan bersatu-padu bila diuji dengan ujian hebat. Tanpa perpaduan, kita tidak akan ke mana dan apa saja cubaan kita untuk meraih kemajuan akan terbantut begitu saja. Bila kita bersatu, kekuatan kita bukan saja akan bertambah malah ia akan menyebabkan musuh mengalami kesukaran untuk mengalahkan kita. Dan ini satu pengajaran yang diterima dan diaplikasikan Stark dan rakan seperjuangannya semasa berhadapan dengan Loki dan bala tentera Chitauri dalam Perang New York. Dan bila melihat kekuatan Avengers sebagai satu kumpulan dan bukan lagi individu-individu seperti yang disaksikan sebelum ini di Helicarrier, Loki terpaksa mengaku kalah dan diheret kembali ke Asgard untuk dibicarakan sebagai penjenayah perang.

Akhir sekali, Stark turut membuktikan umur itu hanyalah angka jika kita ingin melakukan sesuatu yang hebat. Walaupun mewarisi konglomerat Stark Industries pada usia muda, beliau tidak menjadikan usia beliau sebagai halangan malah ia mendorong beliau untuk mencipta sesuatu yang istimewa. Dan teladan ini seharusnya kita contohi. Antara kebiasaan kita ialah merasakan umur satu halangan untuk menjadi seorang yang hebat. Tanggapan ini seharusnya dibuang jauh-jauh kerana tanggapan ini bersifat antik dan langsung tidak sesuai dengan sifat manusiawi sendiri yang sentiasa menewaskan apa jua cabaran untuk berjaya dalam apa jua bidang yang mereka ceburi. Lihat sendiri tokoh-tokoh yang berjaya menempa nama mereka dalam sejarah. Muhammad Al-Fatih atau Mehmed II penakluk Costantinople (Istanbul) pada umur 31 tahun dan Alexander the Great menguasai separuh kawasan dunia dari Macedonia sehingga India sebelum mati pada usia 32 tahun. Umur itu bukan satu halangan tetapi satu motivasi yang mendorong kita mencipta sesuatu yang hebat sebagai legasi untuk generasi akan datang. Dan atas sebab inilah, kejayaan beliau sangat mengagumkan sehinggakan Majalah Forbes meletakkan beliau no.4 dalam Senarai 15 Individu Fiksyen Terkaya dan no.2 di hadapan Bruce Wayne dalam Senarai 5 Superhero Terkaya Majalah Times.

Tony Stark atau Iron Man, beliau seorang individu yang hebat dan berterusan menjadi inspirasi kepada orang ramai di luar sana. Walau apa pun kita lakukan, percayalah kita boleh lakukan seperti beliau. Kerana beliau percaya diri beliau ialah Iron Man tanpa sut perisai atau kekayaan yang membentuk kehidupannya. Kalau beliau boleh melakukannya, mengapa tidak orang biasa seperti kita? Kerana kita juga Iron Man dalam kehidupan sebenar kita.

Sumber:


Teguran Untuk Malay Mail – Melayu Bukan Asal Indonesia

Aku triggered sikit dengan laporan Malay Mail ini.

Tak, tiada masalah dengan laporan Bangsar South dinamakan semula sebagai Kampung Kerinchi, cuma penyifatan suku Kerinchi sebagai “Indonesian migrants” tidak tepat kerana:

Pertama, negara “Indonesia” tidak wujud pada waktu itu, yang ada hanya “Dutch East Indies” (Hindia Timur Belanda) yang wujud sejak 1800. Suku Kerinchi berasal dari Kesultanan Jambi di Sumatra yang dikuasai oleh Belanda sekitar 1850-an. Mereka berhijrah ke Tanah Melayu untuk mengelak pemerintahan Belanda yang zalim.

Orang yang hidup di Prague sekitar tahun 1800 tidak dinamakan “Czech” kerana Czech Republic belum wujud, yang ada hanya Bohemia. Orang yang lahir di Berlin sekitar 1700 ialah “Prussian”, bukan “German” kerana waktu itu tak ada Germany. Hanya selepas German Confederation ditubuhkan pada tahun 1815, baru wujud identiti German.

Jadi perkataan yang lebih tepat “migrants from present-day Indonesia”. Kalau nak selamat, guna istilah geografi bukan politik: “Sumatran”. Macam kalau nak rujuk orang Turki di zaman kuno, kita panggil “Anatolian”. Orang Sepanyol sebelum ada Spain, kita panggil “Iberian” kalau kau pening kepala dengan sejarah Granada, Castille dan Aragon semua tu.

Kalau tak tau nak guna istilah apa, jangan malu bertanya orang sejarah, mereka mesti ada perkataan yang sesuai. Jarang ada sejarawan tulis “Prophet Muhammad was born in Mecca, Saudi Arabia” kerana Arab Saudi hanya wujud sejak 1932 sedangkan Rasulullah lahir 570. Yang tepat ialah “Mecca, Arabia” atau “Mecca, Hejaz”.

Kedua, tiada perlunya menekankan “Indonesian migrants” kerana Kerinchi dianggap sebagai orang Melayu (anak dagang) bersama-sama suku-suku dari Sumatra seperti Minangkabau, Batak dan Rawa. Orang yang bernama “Nasution” ni ialah keturunan Mandailing/Batak yang berasal dari utara Sumatra. Tapi kau tak perlu panggil mereka sebagai “Indonesian descendant”.

Semenanjung Melayu dan Sumatra merupakan “Malay homeland” untuk beribu tahun sebelum dipisahkan melalui Anglo-Dutch Treaty 1824. Jadi orang free to move here and there tanpa restriction. Sang Nila Utama berhijrah dari Palembang ke Singapura, Parameswara dari Singapura ke Melaka, tak ada orang panggil mereka pendatang atau penjajah.

Mungkin orang kata “lah hal kecil je pun, asal orang faham sudah”.

Tapi orang dalam bidang sejarah dan sains sosial memang particular sikit dengan benda-benda macam ini sebab ia ada kesan terhadap pemahaman kita tentang identiti kenegaraan dan kebangsaan.

Tindakan mengkategorikan orang Kerinchi, orang Minangkabau, orang Jawa, orang Bugis sebagai “Indonesian” ini yang membawa kepada polemik “Melayu pun pendatang”. Then start lah orang pertikai ini itu. Buang masa.

Orang Melayu yang terima dakyah “kita semua pendatang” tanpa usul periksa akan ada rasa inferior “lah aku pun pendatang je”, dan mulalah hilang semangat untuk pertahankan jati diri.

Orang bukan Melayu pula jadi semakin sukar untuk berlapang dada menerima asas-asas kebangsaan seperti Raja-raja Melayu, kedudukan “indegeneity” Melayu dan sebagainya. Bagi mereka, “lah Melayu pun pendatang macam kami, kenapa mereka ada keistimewaan”?

Akhirnya kita hari-hari berpolemik tentang identiti, tak boleh fokus benda yang lebih tinggi. Orang Perancis, Jerman, Jepun, Korea, hatta Indonesia boleh maju ke depan sebab mereka dah settle dan move on bab identiti.

Kajilah sejarah negara dan bangsa dengan lebih mendalam dan guna istilah yang lebih tepat untuk berlaku adil kepada generasi lepas, generasi semasa dan generasi akan datang.


Bila Che Guevara Lawan Chess Dengan Grandmaster

Miguel Najdorf merupakan pemain catur grandmaster dari Argentina, dan merupakan antara pemain yang hebat dari zaman era 1950an, sezaman dengan Botvinnik, Taimanov dan zaman awal Fischer.

Najdorf berasal dari Poland, dan bermain catur sejak kanak-kanak, dan sudah mewakili Poland seawal usia bangku sekolah.

Pun begitu, semasa menyertai pertandingan catur di Buenos Aires, beliau terkandas kerana negaranya ditakluk HitIer pada tahun 1939.

Dan sejak itu, beliau menjadi pelarian Poland, dan kemudian diberi kerakyatan Argentina, selepas melihat kepakaran beliau bermain catur.

Ernesto Che Guevara merupakan seorang graduan doktor yang bosan dengan kehidupan di Buenos Aires, lalu mengembara dengan motor, sehingga menyertai pergerakan revolusi sosialis.

Cerita dia kau boleh tanya budak kiri, budak sosialis, dan budak yang suka sembang pasal hak itu hak ini. Mereka lebih expert.

Perlawanan ini berlangsung di Havana, Cuba pada tahun 1962. Pada ketika ini, Che Guevara menjadi perwakilan Cuba di Pertubuhan Bangsa-Bangsa Bersatu merangkap Menteri Luar Cuba.

Jadi sebab itulah beliau banyak dilihat bersama pemimpin nasionalis seperti Gamal Nasser, Sukarno atau Nkrumah.

Di Argentina, junta tentera menggulingkan kerajaan Juan Peron, tiga tahun sebelum itu. Jadi misi Najdorf ini hanya satu, untuk membawa keamanan dengan manusia hanya ber3perang di papan catur.

Jadi dia keraplah berlawan dengan beberapa orang menteri luar, presiden atau perdana menteri, bermain catur. Kerana bila negara asalnya, Poland hancur akibat p3rang, Najdorf tidak mahu negara lain juga hancur begitu.

Jadi berlakulah perlawanan antara Najdorf dan Che Guevara dan dilaporkan oleh media Cuba sebagai “percaturan pemain catur menentang pencatur revolusi Cuba”, jadi seluruh rakyat Cuba menonton perlawanan itu.

Tak tahu lah Guevara paksa media cakap macam tu atau memang negara komunis kena jack pemimpin macam Kim Jong Un tu. Guevara tak cakap pun dah itu standard skrip.
Dalam pertarungan ini, Najdorf menggunakan Sicilian Defense, kemudian variasinya sendiri, yang kemudian dipanggil Najdorf Opening.

Pada akhirnya, kedua-dua saling elak mengelak dari makan, acah mengacah, sebelum Najdorf makan dua pawn, Guevara makan dua pawn, sebelum kedua-duanya berhenti kerana ia sekadar perlawanan pertunjukan.

Di media Cuba semua TV dan radio melaporkan perlawanan itu, dengan berkata “Guevara seri dengan Grandmaster Dunia dari Argentina, Miguel Najdorf.”

Maka propaganda pun disiarkan tentang betapa bijaknya pemimpin Cuba menentang imperialis dunia, sebelum kapal-kapal Soviet mula mendarat di Havana untuk membina pusat peluru berpandu balistik untuk menembak Amerika Syarikat.

Dalam permainan catur, kalau perlawanan tu bukan exhibition match, dah lama Najdorf boleh je belasah Che Guevara dalam permainan ni. Tapi sebab adab tinggal di negara komunis atau diktator: mesti kena bagi tuan rumah menang. Atau serilah paling kurang pun.

Tapi dalam percaturan politik, ternyata inilah blunder Najdorf terbesar, apabila niat asalnya mahu membawa keamanan, tetapi sebaliknya digunakan untuk perp3r4ngan.
Dalam percaturan politik, Guevara menang checkmate.


Macam Mana Sotong Kurita Tukar Warna?

Semua orang sangka sotong kurita berlengan lapan yang boleh tumbuh semula jika terputus. Namun saintis mendapati sotong kurita hanya ada enam lengan – dan dua lagi adalah kakinya (Duray, 2008). Benda ini sangat asas tetapi ramai tidak tahu, membangkitkan persoalan apa lagi yang kita tidak tahu pasal sotong kurita.

Umumnya, ada 300 spesis sotong kurita di dalam laut – rata-ratanya memakan ketam, udang dan moluska. Semua sotong kurita berbisa dan hanya spesis Hapalochlaena lunulata sahaja yang boleh membunuh manusia (Barry, 2009).

Dalam banyak haiwan laut, sotong kurita dipercayai antara yang paling bijak kerana mampu menyamar ikut keadaan. Mereka menyamar dengan cara bertukar warna. Kemampuan menarik ini mesti disingkap untuk mengenal pasti logik di sebalik sains. Kerana sotong kurita mampu bertukar warna paling laju dalam kalangan semua haiwan di dunia ini. Benar, bukan semua spesis sotong kurita boleh bertukar warna. Tetapi banyak sotong kurita ada kemampuan ini.

Ilmu Yang Menandingi Teknologi

Sains mula tahu pasal sotong kurita selepas kajian Aristotle sekitar 2,400 tahun yang lalu. Aristotle adalah seorang cendekiawan Yunani yang ilmunya kemudian diceduk Ibnu Sina, Ibnu Rushdi, Al-Farabi dan ramai lagi. Rata-ratanya ilmuwan Islam menjulang Aristotle dengan gelaran “Guru Sulung”. Bayangkan dua alaf yang lalu, Aristotle boleh terfikir untuk dapatkan sotong kurita semata-mata untuk penyelidikan.

Dan beliau terkejut melihat sotong kurita bertukar warna. Sejak hari itu, manusia sentiasa berminat pada sisi sains ini. Teknologi sekarang membolehkan manusia kaji pasal sisi ini secara mendalam. Namun percaya tidak – buat masa ini – saintis sendiri tidak tahu macam mana sotong kurita tukar warna.

Punca Kebuntuan Saintifik

Apa guna tulis artikel kalau sudut ilmunya tiada? Sabar dulu. Baca lagi. Saintis mengenal pasti yang sotong kurita bertukar warna melalui satu proses unik. Proses ini melibatkan semua komponen sel pada dan dalam badan sotong kurita. Jadi otak sotong kurita menghantar isyarat rangsangan dan semua sel ini bertindak balas. Sel-sel ini pula membentuk organ-organ halus yang dipanggil “chromatophores”.

Organ-organ ini terdapat pada seluruh kulit sotong kurita. Sementara mamalia dan reptilia berorgan di dalam, sotong kurita berorgan luar dalam.

Setiap chromatophore pula mengandungi kantung-kantung kecil yang diisi zarah halus. Dan dalam zarah ini pula, ada pigmen iaitu xanthommatin. Semua kantung bertindak balas ikut pada ketegangan otot. Jika otot mengecut atas sesuatu tindak balas (takut, misalnya), kantung melepas xanthommatin yang mempengaruhi pantulan cahaya.

Saintis tidak tahu berapa banyak chromatophore sotong kurita ada. Mungkin ribuan. Mungkin jutaan. Kena tengok pada saiz sotong itu sendiri. Tetapi saintis yakin chromatophore adalah punca utama sotong kurita bertukar warna. Punca utama… bukan satu-satunya punca: kerana sotong kurita juga bergantung pada organ-organ lain iaitu iridophore dan leucophore, yang bantu menambah baikkan proses pertukaran warna.

Jadi pada dasarnya, sotong kurita sebenarnya tidak bertukar warna sangat pun. Iridophore mengandungi protein reflectin yang berfungsi macam cermin (Chatterjee, et al., 2018). Permukaan kulit sotong kurita akan berubah sekali, menjadi lembut macam rumpai… atau keras dan menggerutu macam batu.

Semua faktor ini mengukuhkan kebolehan sotong kurita untuk menyamar. Dan kemampuan ini menundukkan kemampuan semua haiwan.

Sementara cicak chameleon mengambil masa beberapa minit untuk bertukar warna. Sotong kurita boleh buat dalam masa 0.1 saat.

RUJUKAN:

Barry, C. (2009, April 18). All octopuses are venomous, study says. National Geographic.

Chatterjee, A. (2018, Mei 24). An introduction to color-changing systems from the cephalopod protein reflectin. Bioinspiration & Biomimetrics. 13 (4): 045001.

Duray, D. (2008, September 14). Study: Octopuses Have Six “Arms” and Two “Legs”. The Huffington Post.


Yeop Mahidin: Singa Melayu di Zaman Darurat 1948

Berikutan daripada penolakan Perlembagaan Rakyat dan All Malayan Hartal (1947) yang dianjurkan oleh Gabungan PUTERA-AMCJA, Pihak Parti Komunis Malaya (PKM) telah melancarkan pemberontakan bersenjata kepada Kerajaan Persekutuan Tanah Melayu (dipendekkan kepada Malaya) yang tetap ditubuhkan oleh Pihak British, Majlis Raja-raja Melayu dan UMNO. Peperangan merupakan jalan terakhir PKM untuk memerdekakan Tanah Melayu selari dengan negara-negara komunis yang lain. Hasrat untuk menubuhkan Negara Republik Rakyat Malaya sangat menebal dalam jiwa Chin Peng, ketua PKM.

Negeri Pahang adalah negeri yang paling luas, hutannya sangat tebal dan populasi kaum melayunya yang paling ramai berbanding negeri lain telah menyebabkan fahaman komunis perlu disebarkan oleh orang-orang melayu. Walaupun penduduknya ketika itu hanya seramai 278,000 sahaja. Chin Peng mengimpikan untuk menjadikan Negeri Pahang sebagai Kawasan yang pertama merdeka daripada cengkaman British. Abdullah CD dan Osman Cina diberikan tanggungjawab untuk menyebarkan fahaman komunis di Pahang. Abdullah CD yang berpengalaman direkrut oleh British Force 136 bersama-sama dengan pengganas komunis yang lain semasa perang Jepun merupakan seorang pejuang yang sangat hebat, tangkas dan tuntas. Pengalaman dan keperkasaan Abdullah CD menggentarkan ramai orang melayu di Pahang ketika itu dan mengukuhkan kedudukannya di sana.

Abdullah CD menubuhkan Rejimen ke-10 Askar Komunis yang disertai oleh orang melayu di Pahang. Dengan 300 orang pengganas komunis, Abdullah CD menyerang Bandar Kuala Krau dan membakar stesen keretapi di situ. Dia juga bertindak membunuh seorang inspektor dan jurutera keretapi. Seterusnya, mereka menyerang dan meletupkan balai polis Kuala Krau, membunuh 4 orang polis dan dua wanita. Tenteranya juga menggelincirkan keretapi berperisai dari landasan yang membekalkan kelengkapan kepada askar British. Beberapa hari kemudian, Abdullah CD menyerang Estet Kemayan, membakar Banglo Pengurus Ladang British, asrama pekerja, rumah asap dan beberapa bangunan lain. Abdullah CD juga bertindak menyerang penduduk-penduduk kampung yang tidak mahu bekerjasama dengan mereka.

Dengan serangan demi serangan Rejimen ke-10 tersebut, ketumbukan tentera British yang dinamakan The Troops of Devonshires telah dihantar terus ke Temerloh untuk menentang pengganas komunis tersebut. Wakil-wakil orang kampung juga mengadap Sultan Pahang untuk menganugerahkan seorang pembesar melayu untuk mengetuai barisan penentang komunis. Sultan Pahang dengan sukacitanya menganugerahkan mereka setiausahanya, Yeop Mahidin, seorang lelaki luar biasa yang bukan sahaja mahir dalam pentadbiran, malahan seorang pahlawan terbilang dalam peperangan. Semasa Perang dengan Jepun, dia telah direkrut oleh Force 136 dan menubuhkan Askar Wataniah di Pahang dalam menghadapi serangan Jepun.

Yeop Mahidin dan Abdullah CD adalah rakan karib sejak kecil, mereka bersama-sama bersekolah di Sekolah Inggeris Anderson dan mereka berdua adalah sepupu. Abdullah pernah mengutuskan surat kepada Yeop Mahidin untuk memilih pihaknya, pihak yang sedang menang. Yeop juga membalas surat dengan memakukannya di pokok getah memujuk Abdullah CD meletakkan senjata, namun Abdullah membalas dengan surat beserta sebutir peluru kaliber .45. Dalam surat tersebut, Abdullah CD memutuskan hubungan saudara dengan Yeop Mahidin.

Yeop seterusnya menubuhkan pasukan ‘bodyguard’ yang disertai oleh 12 orang rakan sekampungnya yang dipanggil “The Vagabonds” atau Petualang yang kekal Bersama dengannya selama 11 tahun. Bermulalah kelahiran Pejuang Lagenda Pengawal Kampong Pahang. Sehingga 1960-an, Yeop Mahidin mengetuai Kampong Guards seramai 26,000 orang. Sebagai penganut agama islam yang warak, Yeop percaya setiap penjahat pasti ada sisi baik dalam dirinya. Dia berazam untuk menukarkan orang jahat menjadi orang baik tanpa perlui membunuhnya. Yeop Mahidin juga percaya kebanyakan komunis di Hutan Pahang bukanlah komunis yang sebenar-benarnya berjuang atas perjuangan komunis. Malahan, masih ramai yang berjuanga atas semangat kebangsaan di bawah pimpinan Mat Kilau dan Tok Gajah, tidak lama sebelumnya. Di samping itu, ramai orang-orang Pahang percaya, perjuangan komunis hanyalah pertukaran dari satu penjajah kepada penjajahan yang baharu.

Yeop Mahidin adalah pemidato yang hebat. Beliau mengadakan rapat umum dari kampung ke kampung memaklumkan bahawa British hampir memberikan kemerdekaan kepada mereka seperti di India dan Burma. Penduduk kampung juga percaya dengan kempennya menentang komunis sebab Yeop menawarkan terma yang saksama terhadap pejuang komunis di dalam hutan, yang mana kebanyakannya merupakan ahli keluarga orang-orang kampung juga. Yeop juga sangat bijak dalam perisikan, dengan memerangkap perisik-perisik yang menjadi talibarut komunis di kampung. Namun, Yeop tidak terus menangkap orang-orang tersebut, malahan beliau menerima banyak informasi yang berkaitan dengan komunis, sehingga tertewasnya ketumbukan tentera rejimen ke-10 askar komunis.

Yeop tidak mengalah. Beliau berkawal selama 10 hari dan 10 malam di hutan Temerloh berdasarkan informasi yang diterimanya dan beliau berjaya memberkas seorang wanita berusia 20-an dengan informasi yang penting. Wanita itu dibawa pulang ke kediamannya dan disoalsiasat untuk mendapatkan maklumat berharga berkenaan dengan Abdullah CD. Sepupunya itu masih berleluasa di Pahang. Dengan kebijaksanaan diplomasi, Yeop Mahidin dapat informasi yang sangat berguna untuk memberkas Abdullah CD. Wanita itu memberitahu bahawa Abdullah CD akan berada di Songsang, sebuah tempat di Temerloh dalam masa 24 jam. Dengan hanya tidur selama 4 jam sahaja, Yeop Mahidin dan Vagabonds bertolak ke Songsang, meninggalkan wanita tadi di bawah jagaan isterinya. Yeop mahir denga selok belok jalan-jalan kampung di Temerloh. Dengan keadaan hujan dan banjir, Yeop sangat pasti Abdullah CD akan mengambil satu jalan sahaja. Beliau membahagikan Vagabond kepada tiga pasukan untuk membuat serangan memgejut kepada ketumbukan tentera Abdullah CD. Namun begitu, Abdullah CD tahu akan operasinya itu dan Yeop menerima satu lagi surat berisi sebutir peluru daripada Abdullah CD., bertulis,”kami tahu siapa pengkhianat dalam kalangan kami.”

Perang Yeop. Inilah yang dilaung-laungkan oleh orang-orang melayu di Pahang. Dalam keadaan darurat dan serangan bertali arus komunis dan perisikannya yang dipanggil Min Yuen, British terpaksa menyerahkan Pahang kepada Yeop Mahidin dan Vagabonds semata-mata tanpa bantuan tambahan. Yeop tidak berputus asa setelah berbulan-bulan bermain sorok-sorok dengan Abdullah CD. Beliau menggunakan khidmat penjejak Dayak dari Sarawak bernama Sardin untuk menjejaki Abdullah CD di dalam hutan orang asli yang tebal di Utara Jerantut. Selepas tiga minggu di hutan, Sardin berjaya menjejaki jejak-jejak komunis di perkampungan orang asli, sebuah rumah Panjang yang boleh menampung 50 orang. The Vagabonds berjaya mendapatkan informasi daripada orang-orang asli di sana. Abdullah CD berada dalam rumah seorang batin orang asli di perkampungan yang sangat terpencil, Abdullah CD menjadikan Tok Batin tersebut sebagai tebusan.

Rumah Tok Batin tersebut terletak di pinggir sungai yang mengalir deras, dengan tangganya mencecah aliran air sungai. Yeop Mahidin tidak terus menyerbu rumah tersebut kerana bimbang Abdullah CD akan menghabiskan riwayat Tok Batin tersebut jika mereka menherang secara membuat-tuli. Kehadiran mereka turut tidak disedari oleh Abdullah CD.

Selepas beberapa hari, Yeop dan Sardin mendapati terdapat penempatan lama orang asli yang dihuni oleh pengganas komunis. Sardin menembak komunis yang sedang berkawal dengan panah beracunnya dan membuang mayat komunis tersebut ke dalam hutan. Sardin berjaya menyelinap ke dalam kampung untuk mencari maklumat. Yeop pula kembali ke perkhemahan Vagabonds untuk mendapatkan bantuan. Selepas beberapa jam, Sardin kembali dengan informasi berkenaan dengan Rumah Kongsi yang diduduki oleh Abdullah CD. Abdullah CD memilih rumah terakhir yang berhampiran dengan tangga, manakala tok batin dan keluarganya di rumah yang hujung sekali rumah kongsi tersebut dengan dikawal oleh pengganas komunis. Yeop terus merancang untuk mengadakan serangan palsu di hutan.

Pada jam 11 malam, Vagabond melepaskan tembakan Sten Gun, Mesin senapang British ke udara dan suasana menjadi gamat. Seterusnya, Yeop Mahidin dibawa oleh Sardin menyelinap ke kampung tersebut sehingga menghampiri ke kaki tangga yang cecah ke air sungai. Yeop memasukkan peluru kiriman Abdullah CD ke dalam pistolnya, Dengan bunyi mesin gun yang memekakkan suasana malam, situasi panik berlaku di perkampungan itu. Komunis-komunis di rumah kongsi tersebut juga bergegas turun dari rumah kongsi tersebut. Dalam pada itu, susuk Abdullah CD kelihatan menuruni tangga rumah kongsi itu dengan tergesa-gesa sehingga songkoknya jatuh di kaki Yeop, yang berada berhampiran dengannya.

Abdullah CD yang terkejut dengan kehadiran Yeop Mahidin terus berputar dan melompat dari ke atas Yeop, menyebabkan kedua-duanya bertumbukan dan berpusing-pusing ke dalam sungai. Abdullah bangkit dahulu dan melompat ke dalam sampan. Yeop mengacukan pistolnya dan memetic picu, tetapi tiada ledakan peluru yang keluar. Peluru yang diberikan oleh Abdullah CD merupakan peluru yang rosak. Yeop mengacukan kembali pistolnya, namun arus sungai yang deras menghanyutkan Abdullah CD dengan cepatnya lalu hilang dalam kepekatan malam. Peristiwa serangan mengejut itu juga menyebabkan ramai komunis dalam hutan Pahang menyerah diri dan Abdullah CD terus hilang dari perjuangan komunis. Kebijaksanaan dan keperwiraan Yeop Mahidin telah menewaskan pengaruh komunis di Pahang, tanpa bantuan British mahupun tentera komanwel atau Anzac, seperti di tempat lain. Seharusnya, perjuangannya disanjung tinggi dalam menafikan penguasaan Komunis di Pahang.

Rujukan:


Kebangkitan Dan Kejatuhan Dinasti Han China

Dinasti Qin yang berhayat pendek digantikan oleh salah satu dinasti terpenting dan bertahan lama dalam seluruh sejarah China: Dinasti Han. Han memerintah China dari tahun 206 SM – 220 M, kira-kira pada zaman yang sama dengan Empayar Rom menguasai seluruh dunia Mediteranean, dan seperti Rom, hampir seluruh tempoh pemerintahan Dinasti Han berlangsung pada zaman damai dan kemakmuran di mana kemajuan dan perkembangan budaya terjadi.

Dinasti Qin tidak bertahan empat tahun setelah kema-tian pengasasnya, Qin Shi Huang.  Setelah kema-tian maharaja yang pertama, konflik di istana dan kepemimpinan yang tidak kompeten menimbulkan pemberon-takan, yang menyebabkan kejatuhan dinasti, diikuti dengan lebih banyak pemberon-takan di seluruh China.

Salah seorang pemberon-tak adalah Liu Bang. Seorang lelaki dari latar belakang keluarga petani, dia bertugas sebagai pegawai ten-tera yang berjaya mencapai ke kedudukan sebagai pegawai tentera yang menumpaskan pemberon-takan di sebuah wilayah kecil, kemudian dia bertanggungjawab mengawal dan mengiringi para tahanan untuk membaik pulih makam Qin Shi Huang di mana ketika itu juga lah ada beberapa tahanan berjaya melarikan diri.

Menyedari bahawa kegagalannya untuk melarikan diri bermaksud dia akan dihukum ma-ti oleh pemerintah Qin yang tanpa belas kasihan, Liu Bang memilih untuk menjadi pelarian dan akhirnya dia mengetuai salah satu kumpulan pemberon-tak yang meme-rangi Dinasti Qin.  Dengan sedikit tuah dan beberapa kemenangan ke atas ten-tera Qin, Liu Bang akhirnya menguasai dan mengawal beberapa tanah;  dia mengalahkan raja Qin terakhir dalam pertem-puran, dan menjadi raja negeri Han kuno.

Walaupun sebanyak 18 buah kerajaan yang terpisah telah mengisytiharkan kemerdekaan mereka dari cengkaman Qin, setelah jatuhnya dinasti itu, negeri Han dan Chu adalah dua negeri yang paling terkuat, dan semua negeri lain menyertai gabungan di antara salah satu negeri di antara dua negeri terkuat itu  Dalam Pertikaian Chu-Han itu kemudian mencetuskan pe-rang saudara selama empat tahun, negeri Han di bawah pimpinan Liu Bang, berpe-rang melawan negeri Chu untuk menguasai China, dan akhirnya Han muncul sebagai pemenang.

Liu Bang menyatukan semula China pada tahun 202 SM, dan diisytiharkan sebagai ‘Huangdi’ atau Maharaja baru China, yang melahirkan pemerintahan baru, iaitu Dinasti Han.  Semenjak itu Liu Bang dikenali sebagai Maharaja Gaozu. Walaupun dia dilahirkan sebagai anak petani, Gaozu berjaya membuktikan, sesiapa saja boleh membina kerajaan besar dan mencipta nama dalam sejarah.

Tidak seperti dinasti Qin yang diasaskan Qin Shi Huang yang tidak mampu bertahan lama selepas kema-tiannya, dinasti yang diasaskan Maharaja Gaozu meneruskan hidup selama lebih dari empat abad dan menyaksikan mereka menjadi kemuncak kekuasaan dan kebudayaan bangsa di tanah besar China kuno.

Han Barat

Dinasti Han, di bawah Maharaja Gaozu dan para pewarisnya, menempatkan pusat pemerintahan mereka di ibu kota baru  bernama Chang’an, di barat China. Gaya pemerintahan sebahagian besarnya meneruskan dasar-dasar peninggalan Dinasti Qin, dan tidak jauh berbeza dengan Qin dari segi cara mereka memerintah China. Seperti Qin, mereka terus membangunkan sistem birokratik, dan menggalakkan sistem pemerintahan berpusat.

Namun, ada sedikit perbezaan di antara kedua dinasti itu, dan mungkin perbezaan inilah yang memungkinkan Han memerintah lebih lama daripada Qin. Pertama, pemerintah Han lebih berminat dengan kehidupan masyarakat Cina, demi kesejahteraan rakyatnya. Han mempromosikan prinsip-prinsip Confucianisme, yang telah ditindas oleh Qin, untuk meningkatkan keharmonian antara kelas-kelas masyarakat dan pemerintah.

Walaupun begitu, Han menghadapi banyak cabaran. Setelah kemenangannya ke atas negeri Chu, Maharaja Gaozu memberi ganjaran kepada para penyokongnya yang terkenal dengan pemberian tanah untuk diperintah sebagai penguasa tempatan. Sebenarnya tindakan begini hanya akan menimbulkan ancaman bahaya yang sama pernah menjatuhkan Dinasti Zhou: para penguasa tempatan yang berkuasa mengendalikan kerajaan kecil mereka sendiri.

Maharaja Gaozu kemudian menggantikan semua penguasa wilayah ini dengan anggota keluarganya, dengan harapan agat ahli keluarganya akan setia dan memerintah wilayah-wilayah yang jauh ini atas nama maharaja. Namun, raja-raja tempatan ini mula mencetak duit syiling mereka sendiri, membuat undang-undang mereka sendiri, memungut cukai mereka sendiri, menubuhkan pasukan ten-tera mereka sendiri, dan tidak lama kemudian mereka mendapati ada sedikit keperluan untuk menurut perintah maharaja di Chang’an.

Beberapa pemberon-takan berlaku terhadap Dinasti Han, yang paling serius adalah Pemberon-takan Tujuh Negara. Walaupun begitu, maharaja-maharaja Han dapat menghentikan setiap pemberon-takan ini;  mereka mengalahkan pejuang dan penguasa-penguasa wilayah yang paling terkenal, dan mereka secara beransur-ansur mengurangkan kekuatan kerajaan-kerajaan kecil (walaupun mereka tidak pernah menghapuskannya).

Selain daripada ancaman dalaman ini, bahaya besar yang lain bagi Han adalah ancaman luaran dari kaum nomad. Kaum nomad yang paling berbahaya pada zaman ini adalah suku-suku Xiongnu (Hsiung-nu), atau Hun, golongan pejuang nomad dari padang rumput Eurasia.

Dinasti Han mampu menghadapi ancaman ini dan bertahan kerana sistem berpusat yang kukuh. Negeri-negeri di bawah Han ini dibiayai terutamanya oleh cukai hasil pendapatan (cukai yang dikenakan untuk setiap individu) dan cukai tanah (sebahagian dari hasil tuaian).  Ini bermakna bahawa kemakmuran di ladang pertanian akan menentukan kemakmuran Dinasti Han. Pada zaman Han, sistem hierarki berkelas China berkembang dengan baik (walaupun para sarjana Han mendakwa bahawa ia berasal dari zaman Zhou).

Hierarki ini, yang disebut “empat pekerjaan,” memberikan para sarjana bangsawan (disebut shi) status tertinggi, diikuti oleh petani yang dianggap sebagai sangat berharga bagi negara, baik dari segi menghasilkan makanan dan membayar cukai tanah, kemudian disusuli oleh pengrajin dan karyawan.

Dan akhir sekali, golongan pedagang berada di kelas terendah dalam sistem sosial masyarakat kerana menurut cara pemikiran pada masa itu, golongan pedagang tidak menghasilkan apa-apa, mereka hanya menjual apa yang dihasilkan oleh orang lain Ini menjadikan Dinasti Han sebuah empayar yang memiliki gaya pemerintahan yang hampir menyerupai sistem pemerintahan berdasarkan ideologi sosialis moden di negara-negara Komunis.

Mungkin maharaja Han awal yang paling penting adalah Maharaja Wudi (sekitar 141-87 SM), maharaja ketujuh Dinasti Han. Semasa pemerintahannya selama 54 tahun, Dinasti Han mencapai zaman kemuncak kegemilangannya. Pencero-boh Xiongnu dihusir dan sempadan Han didorong lebih jauh dari sebelumnya, lantas meluaskan lagi ukuran sempadan empayar.

Ketika China mendorong ke arah barat, hubungan perdagangan terjalin dengan Parsi, India, dan Empayar Rom. Di istana, Maharaja Wudi berusaha melemahkan kuasa para bangsawan yang menguasai wilayah kecil dengan memberikan lebih banyak hak kepada pemerintah yang dipilih sendiri yang diambil dari kelas shi.

Maharaja Wudi memusatkan negara dengan ajaran Confucius. Walaupun beberapa maharaja Han terawal mempromosikan Confucianisme bersama dengan Taoisme dan Legalisme, Maharaja Wudi mempromosikan Confucianisme secara eksklusif, melepaskan sokongan pemerintah terhadap falsafah lain.

Ambisi Confucianisme bahawa ketertiban dan keharmonian adalah hasil pemerintahan yang baik dan keharmonian sosial bergantung pada setiap orang yang menerima kedudukan sosialnya membantu mengamankan negara dan membuat rakyat lebih bersedia menerima kekuasaan negara ke atas mereka.  Pada masa yang sama, ambisi ini mendorong negara untuk bertindak adil terhadap rakyatnya.  Sejak zaman Maharaja Wudi, Dinasti Han menerima Confucianisme sebagai falsafah rasmi negara.

Dalam langkah-langkah penting yang lain, Maharaja Wudi mencipta sistem peperiksaan perkhidmatan awam, di mana bakal pegawai-pegawai kerajaan yang berpotensi akan diuji pengetahuan mereka terlebih dahulu tentang teks klasik Confucian. Ujian ini direka untuk memastikan bahawa para birokrat akan dipilih secara meritokrasi berdasarkan kemahiran mereka, bukan kerana latar belakang keluarga atau hubungan mereka dengan mana-mana pemimpin.

Walaupun peperiksaan perkhidmatan awam tidak akan menjadi faktor terpenting dalam memilih pegawai sehinggalah selepas berlalunya zaman Dinasti Han, program yang dimulakan oleh Maharaja Wudi ini rupakan langkah pertama yang amat penting. Di samping itu, dengan menjadikan teks klasik Confucian sebagai subjek peperiksaan, Maharaja Wudi memastikan bahawa teks-teks ini akan tetap menjadi teks China yang paling penting selama berabad-abad yang akan datang.

Akhir sekali, Maharaja Wudi mereformasikan ekonomi China. Walaupun pedagang memiliki status terendah di China pada waktu itu, ada ramai di antara mereka yang menjadi kaya dengan menjual garam dan besi, yang dihasilkan oleh petani yang hanya akan terus bercucuk tanam dan dikenakan cukai tanah. Maharaja Wudi menasionalisasikan industri garam dan besi, tetapi mencegah tindakan rusuhan dan gerakan boikot dengan melantik bekas para pedagang dan pengusaha sebagai pegawai pemerintah yang bertanggungjawab terhadap industri tersebut. Maharaja Wudi juga memberikan kenaikan pangkat kepada para pegawai yang pakar dalam bidang pertanian, dan melakukan pembaharuan yang menjadikan pertanian lebih efisien.

Han Timur

Pemberon-takan dan krisis politik menjatuhkan Dinasti Han bermula dari tahun 9 hingga 25 Masehi. Wang Mang, seorang menteri yang memerintah sebagai pemangku kerana maharaja ketika itu masih terlalu kecil, telah bertindak menggulingkan maharaja anak itu dan mendakwa bahawa Dinasti Han telah kehilangan ‘mandat dari syurga’. Dia mengisytiharkan pemerintahan dinasti barunya sendiri, iaitu Dinasti Xin. Satu lagi dinasti pendek umur yang kurang dikenali.

Wang Mang mencuba sejumlah tindakan reformasi secara radikal, seperti memperkenalkan bentuk mata wang baru, melarang perhambaan, dan mengembalikan model pengagihan tanah. Beberapa siri bencana banjir besar di Sungai Kuning bagaimanapun menyebabkan dia memindahkan ribuan petani, yang menyebabkan rusuhan besar-besaran.

Ten-tera pemberon-tak yang dikenali sebagai Chimei tumbuh bagaikan cendawan, kebanyakannya dipelopori oleh golongan petani, dan mereka telah mengalahkan ten-tera Wang Mang, dan menye-rang ibu kota Chang’an. Mereka membu-nuh Wang Mang dan memilih pemerintah boneka mereka sendiri untuk menduduki takhta.

Sementara itu di timur, seorang anggota kerabat diraja Dinasti Han, Liu Xiu, yang kemudian dikenal sebagai Maharaja Guangwu (sekitar 25-57 M), diisytiharkan sebagai maharaja dan memerintah di ibu kota yang baru bernama Luoyang. Dia mengalahkan pemberon-tak Chimei, dan kemudian mengalahkan panglima-panglima pe-rang saingan, sehingga menyatukan kembali China di bawah Dinasti Han.

Semenjak Maharaja Guangwu dan pewarisnya memindahkan ibu kota ke Luoyang, pemerintahannya dianggap sebagai permulaan kepada zaman Dinasti Han Timur yang sebenar, bukan bermula semasa zaman Tiga Kerajaab.

Di bawah pemerintahan Maharaja Guagwu, empayar diperkuatkan dan disatukan kembali. Kawasan yang jauh dari kawalan China (seperti Korea dan Vietnam) berjaya ditak-luk semula, dan Konfederasi Xiongnu, yang telah berkembang dengan kuat semasa ketidakstabilan China, telah diamankan. Maharaja Guangwu digantikan oleh Maharaja Ming dan kemudian Maharaja Zhang.

Pemerintahan Maharaja Ming dan Zhang dikenang sebagai era kemakmuran. Kutipan cukai dikurangkan, prinsip-prinsip Confucian digalakkan, dan maharaja melantik pentadbir yang berkeupayaan. Pada masa inilah, salah satu penemuan terpenting di China telah muncul, iaitu teknologi kertas. Walaupun model terawal kertas sudah pun wujud selama berabad-abad sebelumnya iaitu sekitar tahun 100 Masehi, seorang sida-sida China bernama Cai Lun menyem-purnakan proses pembuatan kertas.

Dengan kertas, teks-teks penulisan dan manuskrip penting dapat diedarkan melalui medium yang tahan lama dan lebih murah, berbanding menggunakan tanah liat, sutera, atau buluh, seperti sebelumnya. Ini membolehkan teks-teks penulisan China menjadi lebih mudah untuk diperolehi dan mendorong budaya pembelajaran.

Satu lagi penemuan penting pada zaman ini adalah porselin, yang juga telah wujud dalam model terawal sebelumnya selama berabad-abad tetapi disem-purnakan pada zaman Han Timur, memungkinkan terhadap penghasilan barang-barang seramik yang tahan lama, berkualiti tinggi, dan lebih menarik.

Kejatuhan Han

Setelah kema-tian Maharaja Zhang pada tahun 88 Masehi, para pegawai yang korup semakin menguasai negara ini, sementara perseteruan dalaman di antara kaum kerabat diraja membantu merobohkan dinasti itu. Maharaja semakin bergantung kepada pegawai mereka.  Sida-sida menjadi semakin berpengaruh di istana, dan sejarah China membuktikan bahawa kegilaan mereka terhadap kuasa dan kekayaan, serta tindakan mereka yang menghasut perpecahan, ternyata telah melemahkan Han.

Pada masa yang sama, apabila kuasa dan kedaulatan maharaja semakin melemah, para panglima ten-tera bertindak lebih bebas dan berusaha untuk mendapatkan kuasa demi menjamin kelangsungan hidup mereka sendiri. Selalunya para sida-sida dan para panglima ten-tera akan bersaing untuk mempengaruhi orang ramai dan mengungguli kedudukan paling berkuasa.

Pada tahun 184 Masehi, dua pemberon-takan besar yang dilancarkan oleh para pengikut ajaran Taoisme iaitu Pemberon-takan Serban Kuning dan Pemberon-takan Lima Gantang Beras tercetus. Untuk meme-rangi pemberon-takan ini (dan dalam usaha untuk mengelakkan pemberon-takan lebih lanjut), maharaja memberikan kuasa yang lebih besar kepada panglima ten-tera, sehingga mereka mampu menguasai wilayah mereka sendiri.  Panglima-panglima ten-tera ini akhirnya memanfaatkan wilayah dan ten-tera mereka untuk kepentingan dan matlamat peribadi mereka sendiri dalam satu era perebutan kuasa yang panjang.

Pada tahun 189 Masehi, di ibu kota, Luoyang, panglima He Jin terlibat dalam perebutan kuasa menentang para sida-sida di istana untuk mengawal maharaja. He Jin membuat perancangan sulit untuk membu-nuh semua sida-sida, tetapi para sida-sida sudah mengetahuinya dari awal lalu mengambil langkah awal dengan membu-nuh He Jin.

Sebagai tindak balas, ten-tera He Jin akhirnya membantai semua sida-sida istana. Dengan itu, berlakulah situasi kekosongan kuasa dan kekacauan politik di dalam ibu kota, ini menarik kedatangan salah seorang panglima pe-rang bernama Dong Zhuo untuk menye-rang ibu kota, menggulingkan maharaja yang sedang bertakhta, dan menabalkan seorang maharaja boneka yang dipilihnya sendiri, iaitu Maharaja Xian yang ketika itu masih kecil dan memudahkan Dong Zhuo untuk mengawalnya. Maharaja Xian akan menjadi maharaja terakhir Dinasti Han.

Dong Zhou memerintah Dinasti Han secara de facto dengan mengawal Maharaja Xian yang masih muda, tetapi akhirnya dia menjadi semakin tamak dalam menggunakan kuasanya. Beberapa panglima pe-rang yang lain, yang mentadbir di wilayah-wilayah mereka sendiri bertindak memberon-tak. Tidak lama kemudian, mereka menyimpan hasrat untuk memerintah provinsi mereka sebagai sebuah kerajaan yang diasaskan mereka sendiri.

Mereka akhirnya membentuk perikatan di antara wilayah-wilayah, lalu melancarkan kempen keten-teraan di atas nama ‘menyelamat Maharaja dan memulihkan kuasa Dinasti Han’, kempen mereka berjaya membebaskan mereka dari kekuasaan Dong Zhuo. Akhirnya Dong Zhuo berjaya dibu-nuh. Namun, nasib malang Maharaja Xian berterusan, ibarat keluar dari mulut harimau, masuk ke dalam mulut buaya. Maharaja Xian kemudian terjerat pula di bawah kawalan salah seorang panglima pe-rang yang paling berkuasa di antara kesemuanya, iaitu Cao Cao.

Cao Cao mengawal Maharaja Xian sebagai boneka seperti yang pernah dilakukan Dong Zhuo, namun Cao Cao tidak pernah berhasrat mahu menggulingkan Dinasti Han dan menjadi maharaja yang baru kerana beliau berpendapat, “memerintah dunia lebih mudah dengan mengawal seseorang sebagai Maharaja”. Cao Cao ingin menyatukan kembali Dinasti Han dengan mengalahkan panglima-panglima pe-rang yang memberon-tak. Dia hampir berjaya dalam kempen dan pe-rang penak-lukan selama dua belas tahun.

Namun, pada akhirnya, Cao Cao dikalahkan oleh pakatan negeri Shu Han (yang dikawal oleh Liu Bei, seorang anggota kerabat diraja Dinasti Han) dengan negeri Wu di selatan pada tahun 208 Masehi dalam Pertem-puran Chibi (Red Cliff), pertem-puran ini menjadi satu titik perubahan terpenting dalam sejarah China.

Dengan kekalahan ini, segala harapan bahawa Dinasti Han akan bersatu kembali, tidak berjaya dinikmati oleh Cao Cao. Setelah Cao Cao meninggal dunia pada tahun 220 Masehi, Maharaja Xian dipaksa turun dari takhta oleh anak sulung Cao Cao iaitu Cao Pi dengan menggunakan alasan bahawa bahawa Dinasti Han sudah tidak berdaulat dan telah kehilangan mandat Syurga (yang sebenarnya ada betul juga).

Cao Pi mengambil alih takhta sebagai Maharaja yang baru. Dengan peralihan kuasa ini, Dinasti Han diisytiharkan sebagai telah jatuh sepenuhnya. Oleh kerana begitu ramai para panglima yang mentadbir negeri secara berasingan tidak mahu menerima Cao Pi sebagai maharaja baru, maka ketika inilah sepatutnya China telah berpecah menjadi tiga buah kerajaan yang diperintah oleh para panglima pe-rang yang masing-masing akan mengisytiharkan diri mereka sendiri sebagai Maharaja.

Ini bermakna, pada waktu inilah bermulanya zaman pe-rang Tiga Kerajaan dalam sejarah China, dan bukannya pada zaman Cao Cao masih hidup kerana pada waktu, mereka hanya berpe-rang mewakili wilayah-wilayah yang sering bertukar tangan, bukan mewakili negara masing-masing. Pe-rang Tiga Kerajaan melibat tiga buah negara iaitu negara Wei (di bawah pemerintahan Cao Pi dan pewarisnya), negara Wu (sebuah kerajaan maritim di bawah pemerintahan Sun Quan dan pewarisnya di selatan China berhampiran Vietnam), dan negara Shu-Han (kerajaan dibawah pemerintahan Liu Bei dan pewarisnya yang dianggap sebagai penerus legasi Dinasti Han).

Ringkasan:

RUJUKAN:

Lewis, Mark Edward; Hsieh, Mei-yu (2017). Tianxia and the invention of empire in East Asia.

Wang, Ban. Chinese Visions of World Order: Tianxia, Culture, and World Politics. Duke University Press.


Industri Filem Bollywood Sedang Nazak Kerana Covid-19

Kehadiran pandemik coronavirus telah menyebabkan industri perfileman paling produktif di dunia iaitu Bollywood hampir binasa.

Hal ini demikian kerana pawagam telah ditutup, produksi menghentikan penggambaraan dan studio menunda tayangan filem menyebabkan wang berhenti mengalir.

Pandemik ini telah membuatkan industri perfileman India kerugian melebihi $330 juta apabila pendapatan daripada pawagam hilang dan pembatalan penggambaran oleh pihak produksi.

Lebih kurang 1800 buah filem telah dihasilkan di India pada tahun 2018. Kebanyakkan filem tersebut berbahasa Hindi yang sekian lama mendominasi pasaran di Bollywood.

Walau bagaimanapun, masih terdapat juga filem berbahasa lain seperti bahasa Telugu (kollywood), Marathi, Bhojpuri dan Benggali.

Pendapatan industri perfileman India dianggarkan mencapai jumlah $1.4 bilion pada tahun 2019 dimana terdapat peningkatan sebanyak 12% berbanding tahun sebelumnya.

Penerbit filem di India bukan sahaja mahu menghasilkan karya untuk pasaran India semata-mata bahkan juga pasaran dunia.

Beberapa nama besar di Bollywood seperti Shah Rukh Khan, Akshay Kumar dan Deepika Padukone telah membantu industri perfileman India meraih pendapatan lumayan daripada penonton di seluruh dunia.

Serangan pandemik ini telah menghapuskan segala pencapaian industri perfileman India terutama daripada sudut ekonomi walaupun rancangan untuk merilis filem terbaru sedang hangat berkumandang.

Hal ini diburukkan lagi dengan pengumuman perintah berkurung yang dilaksanakan India dimana hanya perkhidmatan penting negara sahaja dibenarkan beroperasi.

Sebelum perintah berkurung dilaksanakan, produksi filem di India telah mengumumkan mereka akan menghentikan segala pengambaraan filem, drama dan siri web. Semasa perintah berkurung nasional, pengambaraan tetap ditangguhkan sehinggalah ianya akan tamat ataupun terpaksa beraksi dalam resam baru.

Walaupun pawagam akan kembali dibuka, pihak industri tetap akan kehilangan pendapatan jika tidak mampu menampung jumlah penonton yang ramai.

Hal ini dapat dilihat apabila China telah mula menjual tiket untuk tayangan filem di pawagam dengan peraturan penjarakan sosial yang sangat ketat.

Bermakna jika tiket dijual berdasarkan penjarakan sosial, kapasiti pawagam terpaksa dikurangkan kerana setiap satu kerusi akan dikosongkan. Secara tak langsung pendapatan pawagam ketika era resam baru ini akan menurun sedikit berbanding normal lama.

Bukan itu sahaja, “kematian” industri filem telah menyebabkan beberapa pekerja dan kru dalam sektor tersebut terjejas teruk.

Jurusolek Bollywood iaitu Arti Nayar menyatakan projek dan acara yang disertainya mungkin akan dibatalkan atau ditangguhkan disebabkan oleh virus itu.

Pekerja di belakang tabir seperti penjaga cahaya, penjaga makanan dan lain-lain turut terjejas kepada pendapatan mereka bergantung kepada pelaksanaan kerja dan gaji harian.

Jika penggambaraan ditangguhkan bermakna tiada wang untuk teruskan hidup. Mungkin ini juga yang telah disuarakan oleh selebriti Malaysia tetapi dalam konotasi yang tidak bersesuaian.

The Producers Guild of India (GUILD) telah menubuhkan sebuah dana yang digunakan untuk membantu mereka dibelakang tabir yang terjejas serta menerima pendapatan berdasarkan pelaksanaan kerja dan gaji harian. Mungkin inisiatif ini juga boleh diambil oleh pihakl SENIMAN bagi membantutu golongan-golongan dibelakang tabir.

Bagaimana pula dengan indsutri perfileman Malaysia yang sangat kecil berbanding India, ikut binasa atau berjaya untuk bertahan?

Baru-baru menteri kanan (kluster keselamatan) Datuk Seri Ismail Sabri Yaakob menyatakan bahawa kerajaan membenarkan penggambaran filem, drama dan iklan selepas perayaan aidilfitri.

Walau bagaimanapun beberapa SOP perlu dipatuhi seperti melakukan mesyuarat dan uji bakat secara dalam talian, mengemukakan rekod perjalanan semua tenaga produksi dan artis bagi tempoh empat minggu sebelum penggambaran dan memastikan tidak lebih daripada 20 orang terlibat dalam setiap sesi penggambaran.

Namun perkara itu telah mendapat respon pantas daripada penggiat-penggiat dalam industri perfileman Malaysia. Pembikin filem dokumentari iaitu Ahmad Fuad mempersoalkan ketiadaan tarikh tetap untuk mulakan pengambaran selepas aidilfitri, boleh jadi juga ianya pada disember ataupun raya ketiga.

Dr Vimala Perumal iaitu seorang pengarah dan produser tempatan menyifatkan SOP yang menetapkan kru tidak melebihi 20 individu ini sedikit mencabar. Namun begitu katanya, kru penggambaran perlu mengadaptasi resam baharu ekoran pandemik ini.

Pengumuman ini sedikit sebanyak akan membantu kru ataupun penggiat industri untuk terus hidup memandangkan ramai daripada mereka pekerja bebas serta sepenuh masa yang sangat bergantung kepada penggambaraan. Kalau tiada penggambaran, tiadalah wang untuk mereka terus hidup.

Artikel turut boleh dibaca di laman ekonomi dan kewangan kami, The Outlook.


Kartel Daging Manusia Di Jerman

Dalam beberapa ketika sebelum 2020 menutup tirai, negara kita dibongkarkan dengan sebuah kes mengenai daging yang diimport. Daging ini dicampur dengan daging-daging seperti kangaroo, lembu s4k1t dan macam-macam ni. Kartel daging ini juga dipercayai sudah beroperasi lebih 40 tahun.

Sekitar 1920an di Jerman atau lebih tepat di Hannover, Jerman, kes serupa di negara kita juga telah berlaku tetapi lebih teruk, daging segar mereka bukan dicampur dengan daging kangaroo atau kerbau yang sakit. Sebaliknya, daging mereka dicampur dengan daging manusia!

Sekitar 1920an, Fritz Harmann merupakan seorang penjual daging yang terkenal di Hannover. Masyarakat amat mengenalinya dan beliau juga disenangi oleh pihak berkuasa. Namun, di sebalik ini semua, Harmann merupakan syaitan yang bertopengkan manusia.

Dilahirkan secara luar nikah, Harmann sejak kecil mempunyai tingkah laku yang pelik. Dia amat gemar bermain dengan patung-patung kecil. Ketika usianya 16 tahun, Hermann bekerja sebagai operator kilang cerut dan disinilah je-nayah pertamanya bermula.

Hermann dit4ngk4p kerana mer0g0l seorang lelaki remaja. Hermann kemudian disahkan menghidap pe nyakit mental dan dihantar ke pusat mental. Walaubagaimanapun, Harmann berjaya melepaskan diri dan lari ke Switzerland.

Tidak lama kemudian, Hermann berjaya dikesan oleh bapanya dan Hermann dihantar ke sekolah tentera. Namun, Harmann dilepaskan dari sekolah itu kerana mempunyai masalah mental dan beliau juga mendapat pencen. Dengan menggunakan duit pencen itu, beliau melakukan jenayah kecil-kecilan seperti mer0mp4k dan mer4gvt.

Pada 1913, akhirnya, pihak polis berjaya men4ngk4p Harmann dan dijatuhkan hukvman penjara selama 5 tahun. Dia akhirnya dibebaskan dan pada ketika itu, Jerman baru sahaja tewas semasa Pe_Rang Dunia Pertama. Hermann membuat dua kerja, satu bekerja sebagai penyeludup makanan terutama daging dan satu lagi sebagai mata-mata polis.

Pada September 1918, seorang wanita berusia 18 tahun, Friedel Rohe dipercayai hilang selepas bertemu Hermann. Bapa Friedel mengesyaki bahawa Hermann bertanggungjawab ke atas kehilangan anaknya dan melaporkan perkara tersebut kepada pihak polis. Namun, polis tidak mempercayai dakwaan tersebut kerana bagi mereka, Hermann merupakan mat-mata mereka yang paling dipercayai.

Memasuki dekad 20an, Hermann sering berada di stesen keretapi di Hannover untuk mencari mangsa. Kebanyakan mangsa merupakan remaja-remaja lelaki. Selepas itu, Hermann memberikan mangsanya makan sebelum dibvnvh. Hermann mer0g0l ma-yat ma-yat mangs4nya sebelum dihancurkan lalu dicampurkan dengan daging bvbi atau daging lembu. Dianggarkan Hermann telah membvnvh lebih 50 lelaki remaja. Hermann juga turut menjual pakaian m4-ngsa – mangs4nya. (demo dok kena bare!)

Pada 1924, pihak berkuasa menjumpai rangka rangka ma-yat kanak-kanak di perairan sungai Seine. Disebabkan Harmann merupakan kesayangan pihak berkuasa tempatan, dua orang penyiasat dari Berlin ditugaskan untuk menyiasat perkara itu.

Pada suatu hari, kedua penyiasat ini menjumpai Harmann yang sedang memvkul seorang remaja. Hermann dikemudian di-tangk4p dan rumahnya digeladah. Penyiasat ini mendapati bahawa rumah Hermann dipenuhi dengan d4r4h dan baju kanak-kanak.

Di mahkamah, Hermann kelihatan tenang dan sering menghisap cerut. Harmann kemudian didapati bersalah sebanyak 22 dari 27 pertuduhan yang didakwa dan dijatuhi hukvman pancvng menggunakan Guilletoin. Kepala Harmann kini disimpan di sebuah muzium dan lagenda Peny3mb3lih Hanover ini terus menjadi igauan kepada rakyat Jerman hingga ke hari ini.